Adakah Pemain Bola Sepak Perlu Berpuasa Semasa Perlawanan?

Duduk di negara yang majoritinya terdiri daripada golongan Muslim, membolehkan tatacara perjalanan kalendar sukan negara diselia mengikut kedatangan amalan ibadah tersebut dalam kalendar Islam.

Kita di Malaysia menyaksikan waktu sepak mula liga kita dilambatkan, bagi membolehkan pemain berbuka puasa serta menjalankan ibadah sebelum perlawanan berlangsung. Latihan yang biasanya dijadualkan pada siang hari, juga dianjakkan ke malam memberikan pemain kelonggaran.

Namun, di negara bukan bermajoriti Islam, pemain-pemain beragama Islam tetap perlu mengharungi sesi latihan dan perlawanan mengikut waktu yang telah ditetapkan serentak dengan tempoh mereka menjalankan ibadah puasa.

Adakah pemain bola sepak profesional diberikan kelonggaran tidak berpuasa, sekiranya kerjaya mereka memerlukan mereka berada pada tahap 100% fizikal setiap masa?

Persoalan utama sering diajukan dalam topik sebegini - manakah yang harus dijadikan keutamaan atlet atau pemain; ibadah puasa atau kerjaya?

Ketua jurulatih Perak FC, Lim Teong Kim berpendapat sebagai seorang pemain bola sepak profesional, pemain haruslah akur dan menyesuaikan diri dengan apa saja perubahan jadual yang diperkenalkan.

Di negara kita tidak timbul isu percanggahan jadual di antara ibadah Ramadan dengan sesi latihan, kerana jadual liga kita membenarkan sepak mula lebih lewat selepas berbuka puasa.

Liga kita tidak berdepan isu besar kerana jadual kita mudah disesuaikan dengan jadual liga.

Bagaimanapun isu pertembungan puasa dan latihan serta perlawanan memang menimpa pemain yang bermain di Eropah, kerana di sana perlawanan biasanya dilangsungkan pada waktu tengahari dan petang.

Daripada aspek Islam, hanya ada 3 saja golongan yang dibenarkan tidak berpuasa - wanita yang dalam haid atau nifas, individu yang sakit dan individu musafir menempuh perjalanan melebihi 82 kilometer jumlah jaraknya.

Oleh kerana wujud ketetapan ini, bekas Mufti Wilayah Persekutuan, Dr. Zulkifli Mohamad Al-Bakri menyifatkan pemain masih wajib menjalani ibadah puasa tanpa ada keringanan diberikan, kecuali pemain yang sedang dalam musafir.

Badan jawatankuasa fatwa Mesir Dar al-Ifta pula melihat isu ini daripada sudut berbeza.

Pemain harus dianggap sebagai pekerja yang tidak boleh culas, bagi mendapatkan pendapatan. Sekiranya arahan atau ketetapan majikan memerlukan mereka bekerja ketika berpuasa dan dengan berpuasa mengakibatkan prestasi mereka terjejas, pemain diberikan keringanan untuk tidak berpuasa.

Pendapat ini seiring dengan pandangan yang dikeluarkan Mufti Mesir, Mufti Shawki Allam melalui fatwa tahun 2018, membenarkan pasukan bola sepak Mesir untuk memilih tidak berpuasa semasa temasya Piala Dunia 2018 di Russia, yang berlangsung pada penghujung bulan Ramadan.

Kedua-dua fatwa ini bagaimanapun tidak dipersetujui bekas pengerusi majlis fatwa Universiti al-Azhar, Sheikh Abdel Hamid al-Atrash yang melihat ibadah harus kekal ibadah.

Sukan walaupun perlu dilakukan sebagai kerjaya, dianggap bukan satu perkara wajib dituruti. Apatah lagi kerjaya sukan yang dimainkan pula lebih mirip sebuah hiburan, sama sekali tidak ada berkait konteks dalam menyebar atau memperkembangkan agama.

Walaupun polemik dan perdebatan berkenaan isu ini terus didebatkan, beberapa perubahan kecil telahpun berlaku yang membantu meringankan beban pemain Muslim di Eropah yang perlu beraksi dalam bulan Ramadan.

Liga Jerman dan England telahpun memperkenalkan tempoh berhenti semasa perlawanan yang ditetapkan pengadil, bagi membolehkan pemain beragama Islam yang masih berpuasa berbuka sekiranya waktu berbuka jatuh ketika permainan berlangsung.

Kaedah ini biasanya akan dibuat, sekiranya pengadil telah diberitahu terlebih dahulu berkenaan penglibatan pemain Muslim.

Sekiranya waktu berbuka tiba dan perlawanan dapat dihentikan dengan lancar, pemain beragama Islam dibenarkan makan dan minum buat seketika sebelum perlawanan dimulakan kembali.

Apa yang dijamah hanyalah gel tenaga, air dan mungkin buah kurma.

Penangguhan permainan untuk berbuka ini dimulakan kali pertama di England pada tahun 2021, semasa perlawanan di antara Leicester City melawan Crystal Palace membabitkan seorang pemain Muslim dari setiap pasukan.

Liga Jerman pula menyaksikan sistem serupa di amal kali pertama dalam perlawanan di antara Mainz dengan Augsburg pada 12 April tahun 2022.

Ini disebabkan badan penganjuran liga Perancis, FFF melarang mana-mana pengadil daripada memberhentikan perlawanan semasa tiba waktu Maghrib walaupun sudah diketahui di Perancis, ramai pemain Muslim bermain di sana.

FFF memegang perspektif berbeza, melihat agama sebagai faktor yang tidak sepatutnya diambilkira sebagai aspek yang mempengaruhi perjalanan liga selain politik dan ekonomi.

Oleh kerana itulah jika dibandingkan dengan liga lain di Eropah, Perancis tegas dalam isu ini.

FFF sendiri tidak segan menggunakan kuasanya, mengeluarkan cadangan/arahan lembut kepada semua pemain beragama Islam dalam pasukan kebangsaan Perancis untuk tidak berpuasa selama 5 hari, bagi memastikan keadaan fizikal mereka berada pada tahap terbaik.

Dalam erti kata lain, jika anda pemain Muslim bermain di Perancis, saranan FFF menjadi ibarat fatwa yang perlu anda diikuti jika anda nak karier yang cemerlang bersama mereka.


Sejarah Martabak : Menu Roti Berinti Popular Rakyat Malaysia

Murtabak atau nama betulnya martabak mengikut bahasa Melayu merupakan antara hidangan ikonik yang muncul secara besar-besaran, setiap kali tiba bulan Ramadan di negara kita.

Anehnya hidangan ini sebenarnya ada saja dijual di restoran-restoran mamak setiap masa, tetapi entah kenapalah hanya murtabak dalam bulan Ramadan dilihat begitu istimewa. Apa yang istimewanya?

Hanya mereka yang pernah merasai murtabak yang terbaik di kalangan yang terbaik tahu kenapa martabak dianggap satu hidangan yang istimewa. Pernah tak anda terfikir kenapa namanya martabak dan siapakah yang memulakan hidangan unik ini?

Pendapat popular menamakan hidangan istimewa ini sebagai murtabak, dengan huruf U membentuk suku kata 'mur'. Walaupun ramai mengejanya sebegitu, sebenarnya ejaan ini salah.

Asal-usulnya yang diambil daripada bahasa Arab pula mempunyai sebutan yang berbeza datang daripada kaedah hidangan yang popular di kalangan masyarakat Arab iaitu mutabbaq, yang mempunyai makna 'hidangan yang dimasak dalam talam rata.'

Dipercayai direka oleh masyarakat Yaman, mutabbaq terawal merupakan sejenis hidangan pelbagai variasi. Banyak yang muncul tetapi tidak kekal lama dan mana yang kekal, berubah-ubah mengikut selera masyarakat.

Salah satu hidangan mutabbaq yang lain berbanding kita adalah mutabbaq samak - sejenis hidangan berasaskan ikan (ikan dalam bahasa Arab samaka) yang masih diamalkan sehingga sekarang.

Berbeza dengan identiti martabak yang bias kita kenali hidangan ini bukanlah hidangan berasaskan roti sebagai bahan utama. Sebaliknya proses membuatnya yang memerlukan ikan, nasi dan roti diatur di atas periuk membentuk lapisan.

Populariti mutabbaq samak di kalangan masyarakat Arab memang kuat, sehinggakan hidangan ini dianggap antara tradisi kebangsaan masyarakat Iraq dan Kuwait.

Versi martabak yang ada di Malaysia pula dipercayai berasal selatan India, selepas pedagang India Muslim hadir ke sekitar rantau ini memperkenalkan hidangan yang mereka gelarkan sebagai mutabar.

Mutabar merupakan istilah yang terhasil daripada gabungan dua perkataan iaitu muta (telur) dan bar (roti), membentuk hidangan gabungan roti dan telur.

Pengkaji sejarah percaya masyarakat India Muslim di tanah besar India mengambil inspirasi daripada hidangan secara mutabbaq yang cukup popular di tanah Arab - kemudiannya mengolah menu itu agar kena dengan selera masyarakat tempatan.

Penulis mengandaikan kekeliruan berkenaan istilah, mengakibatkan telur mula digunakan sebagai bahan utama dalam sajian ini. Ini andaian saja ya!

Pengaruh masyarakat India Muslim memperkenalkan hidangan mutabar ini menyebabkan roti ini dimakan dengan cicahan kari yang kuat rasa rempahnya - kerana kita tahu masakan kari mirip dengan orang di sana.

Ada juga pendapat menyebut orang India sebenarnya adalah pencipta martabak sebenar dan mereka yang memperkenalkan hidangan ini kepada orang Arab, sebelum orang Arab mengubahnya menjadi lebih mirip dengan selera masyarakat tempatan.

Walaupun ada pertikaian berkenaan topik ini apa yang boleh kita persetujui; kehadiran martabak ke Asia Tenggara khususnya di negara kita, Indonesia, Singapura dan Brunei adalah disebabkan kehadiran pedagang India Muslim ke sini.

Disebabkan wujud bermacam jenis variasi martabak yang ada, agak sukar untuk kita mengklasifikasikan jenis martabak.

Kita di Malaysia dan Singapura mengenali martabak yang serupa; roti berinti gabungan telur, daging dan rempah yang digoreng sehingga keemasan.

Di Indonesia pula wujud bermacam jenis menu makanan yang dinamakan sebagai martabak dan jauh berbeza rupanya berbanding kita. Selain hidangan yang serupa dengan apa yang kita ada, mereka juga mempunyai hidangan martabak yang diolah oleh kaum Cina di sana.

Dikenali dengan nama martabak Bangka dan martabak terang bulan - hidangan ini sebenarnya sama dengan apam balik di negara kita.

Di Brunei pula, mereka menggelarkan apa yang kita kenali sebagai roti canai/kosong dengan nama martabak kosong.

Ada banyak cara martabak dimakan. Kita biasa menggunakan kari atau acar bawang sebagai cicahan. Di Indonesia, ada versi martabak yang dimakan dengan kuah kicap. Sementara di kalangan orang Arab, memakan martabak yang sama dengan martabak kita dengan hirisan cili dan lemon menjadi satu kaedah yang cukup popular.

'Martabak Raja' yang berasal dari Kelantan didakwa adalah martabak terbaik yang ada di Malaysia. Kami pernah merasainya beberapa kali dan kami cenderung untuk mengatakan pendapat ini ada benarnya.

Sekiranya anda tahu di mana penulis boleh mendapatkan martabak yang mampu menewaskan keenakan martabak Raja dari Kelantan pada harga lebih mampu beli, kongsikan dengan kami ya.


Sejarah Banglo Usang Misteri Di Puncak Bukit Kutu, Selangor

Bukit Kutu merupakan salah satu lokasi pendakian paling popular di Selangor. Bukit Kutu terletak di daerah Hulu Selangor atau lebih tepat lagi di kawasan Kuala Kubu Bharu. Gambar di atas merupakan Pekan Kuala Kubu pada tahun 1906 dengan berlatarbelakangkan Bukit Kutu.

Walau bagaimanapun, jangan tertipu dengan namanya. Walaupun hanya dinamakan sebagai Bukit Kutu dan bukannya Gunung Kutu, pendakiaan ke puncak sangatlah mencabar bagi sesiapa sahaja tidak kira pendaki baru atau yang sudah berpengalaman.

Bagi yang merancang untuk mendaki bukit ini, pastikan anda mendapatkan permit pendakian terlebih dahulu daripada Pejabat Hutan Daerah Hulu Selangor.

Terdapat 2 jalur utama pendakian ke puncak Bukit Kutu sama ada dari Ampang Pecah atau Kampung Pertak. Bagi kebanyakan pendaki, Bukit Kutu adalah lokasi latihan yang terbaik sebelum mendaki bukit atau gunung yang lebih mencabar seperti Gunung Nuang dan Gunung Rajah.

Bagi pendaki yang pernah sampai ke puncak, anda mesti akan dapat melihat bekas tinggalan banglo lama di atas Bukit Kutu. Persoalannya, siapakah pemilik banglo itu pada satuu ketika masa dahulu? Siapakah yang membina banglo tersebut dan bagaimanakah ianya musnah?

Hulu Selangor merupakan salah satu daerah perlombongan bijih timah yang utama di Selangor semasa zaman Kolonial British dan Kuala Kubu merupakan bandar perlombongan utama di daerah itu. Selepas empangan di bandar ini pecah pada tahun 1883, sebuah perbandaran baru dibina berhampiran Sungai Selangor.

Penduduk bertambah seiring dengan pengeluaran bijih timah dan tidak lama kemudian ia menjadi pusat pentadbiran bagi daerah itu.

Bagi yang tidak tahu, "Treacher Hill" merupakan nama asal Bukit Kutu. Treacher Hill dinamakan sempena bekas Residen British Selangor, William Hood Treacher manakala nama Malaya alternatif Bukit Kutu berasal daripada orang Orang Asli yang mengatakan laluan denai ke puncak itu terlalu panjang, seperti kutu.

William Hood Treacher ialah Residen British Selangor dari tahun 1892 hingga 1896 dan, pada tahun 1893, beliau datang dalam lawatan pemeriksaan ke Hulu Selangor. Ketika di Kuala Kubu, beliau bermalam di bukit ini dan kemudiannya mengulas bahawa bukit ini boleh menjadi tapak yang berpotensi untuk menjadi sanatorium.

Komen beliau disusuli dalam artikel dalam Straits Times Weekly Issue (1893) yang memetik laporan rasmi oleh Selangor Gazette bahawa kawasan ini mempunyai beberapa kelebihan sebagai sanatorium antaranya termasuk akses yang baik melalui pembinaan jalan denai, mata air yang baik berhampiran taman dan suhu sejuk.

Sanotarium ini merujuk kepada sebuah pusat pemulihan untuk rawatan perubatan orang yang sembuh atau mempunyai penyakit kronik.

British juga mempertimbangkan kemungkinan stesen bukit di Negeri Melayu Bersekutu lain, iaitu Gunung Kledang di Ipoh dan Gunung Angsi di Negeri Sembulan. Walau bagaimanapun, ia masih belum dibangunkan kerana ia tidak cukup tinggi dan mempunyai tanah rata yang terhad untuk menampung ramai pengunjung.

Gunung Tahan di Pahang juga turut masuk dalam senarai ini namun projek itu tida menjadi realiti kerana sebahagian daripada Gunung Tahan terletak di Kelantan, yang bukan sebahagian daripada Negeri Melayu Bersekutu.

Banglo pertama telah didirikan oleh Kerajaan Selangor pada tahun 1895 dan ini diikuti oleh sebuah banglo lain yang dibina pada tahun 1904. Dilaporkan bahawa di setiap banglo itu, terdapat empat bilik tidur, bilik persalinan, bilik mandi dan ruang tamu bersaiz besar dengan sebuah tempat pendiangan.

Setiap bilik tidur mempunyai dua katil, yang dibekalkan dengan selimut. Banglo-banglo itu juga dihubngkan dengan telefon yang disambungkan ke Bursa Kuala Kubu. Aktiviti pada waktu siang termasuk berjalan-jalan, bermain tenis, kroket dan kriket. Badminton dan ping-pong telah ditambah pada tahun-tahun kemudian.

Pada hari yang cerah di Bukit Kutu, dengan mata kasar anda boleh mengesan pekan Kuala Kubu, Rasa, Serendah dan juga tempat-tempat yang jauh seperti Bukit Fraser, Pulau Pangkor, Port Swettenham dan Morib. Teleskop juga disediakan.

Kebenaran untuk menggunakan banglo tersebut perlu diperolehi terlebih dahulu daripada Pegawai Daerah Kuala Kubu dan kadar sewanya ialah $1.00 sehari bagi setiap banglo. Pegawai kerajaan diberi penggunaan banglo secara percuma. Perjalanan ke puncak mengambil masa tidak lebih daripada 3 ½ jam dan kira-kira 2 ¾ jam turun.

Bukit Kutu dan banglo di atasnya ketika itu turut mendapat perhatian luar negara sehinggakan akhbar The Singapore Free Press and Mercantile Advertiser pada tahun 1923 melaporkan bahawa 'dari segi jarak, laluan dari Rumah Rehat Kuala Kubu ke puncak Bukit Kutu di mana kedua-dua banglo itu terletak mengambil masa 8 ½ batu dan 8 ¾ melalui laluan berperingkat baik ke atas bukit'.

Sementara itu, akhbar The Straits Times melaporkan pada 15 April 1930 bahawa Rex Duncan dan J.L Ross naik ke puncak dengan motosikal mereka dan mereka menggunakan motosikal Matchless 250 cc, salah satu jenama tertua motosikal British. Tiga tahun sebelumnya, Mackenzie juga menggunakan motorsikal yang sama untuk mencapai puncak.

Populariti Bukit Kutu mula merosot apabila Bukit Fraser dibuka kepada pengunjung pada tahun 1922. Sejak 1926 dan seterusnya, tapak itu mula menghadapi masalah pergerakan tanah namun malangnya permintaan bantuan daripada kerajaan negeri tidak menjadi kenyataan.

Akhirnya, pada 31 Disember 1932, resort ini menamatkan operasinya. Pada tahun 1933, salah sebuah banglo telah dibeli oleh Mat Ripin pada harga $28.00 tetapi kemudiannya dia terpaksa memulangkan harta itu kerana dia seorang kakitangan kerajaan.

Pada tahun 1936, banglo itu dijual sekali lagi, kali ini pada harga $100.00 kepada T.E. Emmett yang berkata dia mahukannya untuk kegunaan peribadinya sendiri. Sejak itu, Bukit Kutu ditinggalkan dan lalua pendakian itu hilang dalam tumbuh-tumbuhan tebal.

Banglo yang terdapat di puncak Bukit Kutu dipercayai musnah terkena ledakan bom sewaktu Zaman Perang Dunia Kedua dahulu. Sebuah cerobong asap dan pendiang api, tangga masuk utama dan dinding batu di hujung rabung adalah satu-satunya sisa banglo.

Hari ini, Bukit Kutu adalah tempat mendaki yang popular. Titik permulaan adalah di Kampung Pertak, sebuah penempatan Orang Asli yang terletak berhampiran Empangan Selangor. Tradisi mendapatkan kebenaran untuk melawat Bukit Kutu sejak penubuhannya masih berlaku sehingga hari ini di mana permit masih diperlukan untuk mendaki ke puncak..


8 Istilah Inggeris Banyak Makna Yang Kita Guna Setiap Hari

Dalam cabang pengajian bahasa, ada banyak perkataan atau istilah yang membawa bermacam makna berbeza, walaupun ejaan dengan cara sebutannya sama.

Istilah sebegini dalam bahasa Inggeris dinamakan sebagai istilah polysemy, membawa maksud sesuatu simbol, istilah, frasa atau tanda yang mempunyai pelbagai firasat atau word sense.

Terhasil akibat evolusi penggunaan bahasa di kalangan ahli masyarakat yang mungkin atau tidak mempunyai asal-usul serupa, berikut adalah 8 istilah bahasa Inggeris yang memegang banyak makna,

Istilah Inggeris yang dipinjam daripada bahasa Itali 'banco', 'bank' seperti yang sudah kita ketahui merujuk kepada institusi kewangan profesional.

Masyarakat Inggeris juga menggunakan istilah ini untuk merujuk kepada lokasi sungai iaitu 'river bank.'

Mereka juga menggunakan istilah bank untuk menggambarkan perbuatan bergantung harap kepada bantuan atau sokongan seseorang, seperti 'you can bank on me!'

Istilah ini kerap kontroversi sekarang, akibat tekanan gerakan feminis mengejar kesamarataan.

Penekanan kepada 'man' bukan saja mewakili lelaki, tetapi turut sama digunakan bagi merangkumi spesis manusia.

Selain itu, 'man' juga diguna bagi mewakili perbuatan seseorang mengemudi atau mengepalai sesuatu seperti kenderaan.

'To man the aeroplane' membawa makna seseorang itu akan mengawal kapal terbang itu sepenuhnya.

Di negara kita, ramai sungguh pemimpin negara kita kena masuk court kan?

Kita tahu court merujuk mahkamah, jangan lupa court juga membawa makna gelanggang di mana acara sukan dipertandingkan.

Court juga mampu digunakan bagi menggambarkan usaha kita menarik minat seseorang, sama ada untuk menyertai organisasi atau kumpulan kita seperti 'courting voters' dan mewakili usaha seseorang menarik hati kekasih agar sudi menjadi teman kita.

Bila kami tulis istilah di atas, apa makna pertama yang anda terbayang dalam kepala?

Kanan atau betul? Itu adalah dua penggunaan paling utama istilah ini, sama ada merujuk kepada arah kanan atau sesuatu yang betul.

Right boleh merujuk kepada hak seperti human rights dan juga seseorang yang betul seperti you got the right person for the job.

Walaupun kita duduk di Malaysia, ramai di antara kita die hard fan kelab bola sepak luar kan?

Fan mempunyai dua makna utama, di antara fan yang merujuk kepada peminat atau fan yang merujuk peralatan kipas.

Fan juga boleh merujuk perbuatan seseorang mengipas sesuatu sama ada menggunakan peralatan lain atau hanya dengan tangan, bagi menyejukkan apa yang sedang dikipasnya.

Bagi rakyat Malaysia, 'stand' dalam bahasa rojak kita adalah peralatan diguna untuk menyandarkan sesuatu seperti stand mikrofon, stand telefon dan sebagainya.

Stand juga merujuk kata kerja berdiri menggambarkan seseorang berdiri tegak (please stand up), boleh digunakan untuk merujuk orang yang dibicarakan (stand for trial) atau perasaan kita (I stand by my opinion atau I cannot stand you anymore!).

Istilah 'check' popular di kalangan masyarakat kita, kerana kebolehgunaannya tinggi!

Kita biasa menggunakan check/cek untuk menggambarkan perbuatan memeriksa sesuatu untuk dipastikan berada dalam keadaan yang betul atau sempurna.

1. perbuatan memeriksa persekitaran (please check your surrounding before opening the door),

3. menanda sesuatu (check the answer in the correct choice)

4. memeriksa sesuatu yang kita belum tahu (check my exam result)

Dalam permainan catur pun, setiap kali serangan kepada Raja dilakukan, pemain akan menyebut 'check!'.

Dari kiraan rasmi, istilah 'set' duduk di tangga kedua dalam jumlah makna berbeza, tewas kepada istilah 'run' yang mempunyai lebih banyak definisi.

Tetapi kami rasakan rakyat Malaysia lebih banyak menggunakan set berbanding run dalam dialog kita.

Set digunakan kita dalam situasi mirip dengan kegunaan asalnya dalam bahasa Inggeris, seperti:

2. merujuk perhiasan atau kelengkapan (we need to arrange the set properly)

3. menetapkan sesuatu (we need to set a higher standard/price)

4. penjodoh bilangan (this books comes only as a set)

Penulis juga bila diajak berjumpa kawan-kawan, biasanya akan menjawab 'set!' menandakan persetujuan penulis.


5 Scam Yang Sering Terjadi di Bazar Ramadan

Kemeriahan bulan Ramadan tidak terasa di Malaysia tanpa penganjuran bazar jualan juadah di kawasan sekitar kita.

Terkenal sebagai budaya masyarakat yang membolehkan kita menikmati pelbagai jenis hidangan ketika waktu berbuka, kehadiran bazar Ramadan menjadi antara identiti terkenal masyarakat kita.

Apa yang mengeruhkan semua kemeriahan ini, adalah kehadiran peniaga-peniaga yang kurang jujur atau mungkin juga memang menipu pelanggan, berulang kali dibiarkan berlaku perkara serupa.

Berikut adalah 5 taktik penipuan yang pasti berlaku setiap kali tiba musim bazar Ramadan kembali bersama kita.

Penulis dah takut nak beli apa saja kuih yang mempunyai inti yang tak kelihatan.

Kuih-kuih kegemaran penulis seperti karipap, popia dan samosa kadangkala apa yang kita dapat hanyalah kulitnya saja. Inti dalamnya ada lah secubit dua. Harganya pun boleh tahan mahal juga.

Dijual pun dalam set yang sudah siap sedia dibungkuskan, tanpa boleh dibeli satu per satu macam dulu-dulu. Nak tak nak, kita pun terpaksa makan sajalah tepung goreng yang ada inti secubit, kerana kita dah membelinya.

Ramai peniaga air balang menggunakan tarikan warna dalam usaha menarik pelanggan ke gerai mereka.

Dari jauh lagi kita dah boleh nampak warna-warni air balang yang kadangkala sunggu tak semulajadi rupanya. Tak pastilah penulis berapa botol pewarna mereka letakkan nak mendapatkan kesan sedemikian rupa.

Masalah peniaga menggunakan air tidak dimasak juga terus kedengaran, kerana ramai peniaga cuba merendahkan kos penyediaan. Sudahlah air tak dimasak, apa yang dijual sebagai 'jus' bila dihirup, rupanya kordial.

Kalau pakai kordial, tulis sajalah pakai kordial. Juallah pada harga rendah.

Terkena dengan air paip balang, pewarna dan kordial memang satu isu menyakitkan hati. Terkena dengan peniaga yang menjual 'ais' ni pun satu isu besar.

Kita nak beli air. Apa yang kita dapat hanyalah ais batu satu plastik. Airnya sikit je. Nak kongsi ramai-ramai pun tak cukup amaunnya.

Kami faham ais banyak perlu diletak bagi memastikan rasa sejuk minuman itu bertahan sehingga waktu buka puasa. Tetapi janganlah sampai satu plastik penuh ais semata-mata, khususnya yang dah dibungkus siap-siap.

Apa yang penulis selalu buat, adalah minta peniaga tu bungkus baru dan minta ais dikurangkan. Kalau tak memang kita balik rumah dapat ais berperisa sajalah.

Tapi peniaga pun dah bijak. Kalau tak nak ais atau ais kurang, harganya akan naik. Hari ini datang, esok memang tak jenguk dah la gerai sebegini.

Kita gembira nak berbuka puasa dengan lauk pauk yang dah kita beli.

Semua nampak sedap. Bila dah dihidang dan dirasa, mulut kita dapat menangkap yang lauk-pauk di depan kita, bukannya baru dimasak tapi dah dimasak agak lama. Ayamnya dah keras. Ikannya dah serupa getah.

Harga jualannya tetap sama. Bukan saja lauk pauk, nasi ayam kegemaran penulis pun kerap berlaku perkara serupa sehinggakan penulis berikrar tak akan beli nasi ayam lagi sepanjang hidup, dalam bulan Ramadan di bazar.

Kami ajukan kepada anda satu soalan - apa patut peniaga buat dalam hal lauk tak habis ni? Kita memang simpati dengan peniaga yang terpaksa berhadapan rugi.

Walaupun begitu kami juga tak mahu makan lauk 'seakan baru' yang dah dimasak 2-3 hari lepas.

Banyak pendapat mengatakan berniaga di bazar Ramadan mampu menjana pendapatan lumayan kepada peniaga. Bila slot gerai dibuka kepada umum, memang berebut-rebut peniaga mahu mendapatkan tapak.

Walaupun demikian, dek kurangnya penilaian dan pemantauan pihak berkuasa kita, akan terlepaslah beberapa peniaga yang penulis kategorikan sebagai 'semalam tengok tutorial masakan, hari ni terus berani meniaga makanan.'

Boleh rasa perbezaan di antara tangan yang benar pakar menyediakan makanan dengan mereka yang sekadar nak cuba-cuba berniaga kerana kejar duit. Seandainya anda dalam kelompok begini dan menjadikan Ramadan bulan cuba-cuba berniaga, tolonglah cuba-cubalah berniaga waktu lain bukan dalam bulan Ramadan.

Timbalah pengalaman dulu meniaga secara sambilan, perbaiki resipi anda dan kenalpasti kekurangan. Usahlah jadikan bazar Ramadan sebagai medan eksperimen anda. Naya orang ramai yang membelinya.


5 Syarikat Pengiklanan Terbesar Dunia

Penjenamaan dan pemasaran sesebuah jenama/produk sememangnya bergantung kepada firma pengiklanan. Syarikat pengiklanan berperanan membantu pemilik produk/jenama mencapai sasaran pelanggan mereka, mewujudkan kesetiaan terhadap sesuatu  jenama dan meningkatkan jualan.

Teknik pengiklanan juga berevolusi selari dengan kemajuan teknologi dan kaedah baharu yang muncul dalam industri yang kompetitif ini. Di peringkat global, ratusan syarikat pengiklanan mempunyai kepakaran mereka sendiri.

Sesetengah agensi adalah peneraju industri dan secara konsisten menawarkan kerja berkualiti tinggi. Kempen yang kreatif, inovatif dan berjaya adalah ciri syarikat pengiklanan teratas ini.

Mereka mempunyai pasukan besar pakar pengiklanan yang cekap dalam penyelidikan pasaran, penjenamaan, penciptaan kreatif, strategi media dan analitik. Mereka menggunakan teknologi dan sumber termaju untuk kekal di hadapan dan menghasilkan pengiklanan yang terbaik untuk pelanggan mereka.

Interpublic Group (IPG) ialah pembekal penyelesaian pemasaran terkemuka pada skala seluruh dunia. Firma ini adalah pakar dalam pengiklanan, pemasaran digital, perancangan komunikasi, media, perhubungan awam dan pemasaran khusus, dan mereka mempunyai kira-kira 58,000 pekerja yang bekerja merentasi pasaran paling penting di seluruh dunia.

H.K. McCann Co., ditubuhkan pada 1911, dan Erickson Co., ditubuhkan pada 1902, bersatu untuk menjadi IPG pada 2 Oktober 1930 di New York City. Pada masa itu, syarikat itu dikenali sebagai McCann-Erickson. Ia merupakan agensi pengiklanan yang paling berjaya ketika itu, menjadikannya peneraju industri.

IPG terdiri daripada banyak syarikat berbeza yang dikategorikan kepada enam bidang berbeza. Terdapat tiga rangkaian global: Foote, Cone & Belding (FCB), McCann Worldgroup dan MullenLowe.

Accenture Interactive, yang diasaskan pada 2009  telah berkembang menjadi agensi digital terbesar di dunia yang kini dikenali sebagai Accenture Song. Nama baharu ini menggabungkan lebih daripada 40 pengambilalihan syarikat sepanjang dekad sebelumnya.

Menurut syarikat yang menyediakan perkhidmatan profesional ini, penjenamaan semula ini mencerminkan dunia pasca-pandemik dan menyampaikan mesej kemahiran manusia yang berkekalan dan hubungannya dengan kecekapan teknologi.

Laporan Agensi Accenture Interactive untuk 2016, Ad Age mengiktiraf Accenture Interactive, bahagian Accenture Digital, sebagai rangkaian agensi digital yang terbesar dan paling pesat berkembang di Amerika Syarikat dan antarabangsa.

Publicis Groupe ialah sebuah syarikat multinasional Perancis yang mengkhusus dalam pengiklanan dan perhubungan awam. Ibu pejabat syarikat ini terletak di Paris, dan ia merupakan salah satu firma pemasaran dan komunikasi tertua serta terbesar di dunia dari segi hasil.

Pada tahun 1926, Marcel Bleustein-Blanchet, yang baru berusia 20 tahun pada masa itu, menubuhkan perbadanan ini. Ia berkesan kerana hubungan rapatnya dengan pegawai tinggi kerajaan, penggunaan ikon yang bijak untuk mempublikasikan dirinya, dan keupayaannya untuk mendapatkan pelanggan daripada pelbagai industri yang sedang berkembang.

Publicis Groupe adalah perintis dalam menyokong pertumbuhan ekonomi Perancis selepas Perang Dunia II, terutamanya pertumbuhan perniagaan pengiklanan.

Omnicom Group Inc yang berpangkalan di New York City ialah sebuah syarikat induk di seluruh dunia yang beroperasi di Amerika Syarikat dalam media, pemasaran dan komunikasi korporat.

Pengiklanan, pengurusan perhubungan pelanggan (CRM), perhubungan awam dan perkhidmatan khusus ialah empat bidang utama yang ditawarkan oleh rangkaian berjenama dan perniagaan khusus Omnicom.

Omnicom diasaskan pada tahun 1986 melalui penggabungan tiga hala BBDO Worldwide, Doyle Dane Bernbach dan Needham Harper Worldwide. Pengasas Omnicom ialah Allen Rosenshine, Keith Reinhard, dan John Bernbach, anak kepada William Bernbach.

WPP ialah agensi pengiklanan terbesar di dunia. Ia adalah syarikat induk yang beroperasi dalam komunikasi, pengiklanan, perhubungan awam, teknologi dan perdagangan.

WPP adalah sebuah syarikat multinasional British dengan ibu pejabatnya di London, England. Ia adalah syarikat pengiklanan terbesar di seluruh dunia. Pada tahun 1971, firma yang kini dikenali sebagai Wire and Plastic Products plc mula ditubuhkan untuk mengeluarkan bakul beli-belah.

Pada tahun 1985, Martin Sorrell dan Preston Rabl membeli majoriti saham dalam firma itu kerana mereka sedang mencari syarikat yang sudah tersenarai di pasaran di mana mereka boleh menubuhkan syarikat perkhidmatan pemasaran antarabangsa.

WPP terus mengembangkan perniagaannya melalui penggabungan dan pengambilalihan pada tahun 1990-an, membeli syarikat dalam pelbagai sektor, termasuk perundingan runcit dan korporat, pengiklanan penjagaan kesihatan, beli-belah dalam talian, media digital, pengurusan data, pemasaran digital dan pemasaran sukan.


Yanjin - Kawasan Bandar Paling Sempit di Dunia

Perancangan bandar memerlukan penelitian dalam merekabentuk setiap parcel atau lot tanah, dengan penekanan diberikan terhadap aspek pembangunan, keselamatan, kebolehan untuk dikembangkan dan sebagainya.

Sesebuah bandar direka bentuk untuk memaksimakan penggunaan tanah yang ada sebaik mungkin dan berdasarkan tujuan itu, faktor keluasan tanah memainkan peranan yang sangat besar dalam membolehkan sesebuah bandar dibangunkan dengan berkesan.

Tetapi bagaimana pula dengan perancangan bandar di kawasan yang jarang dipilih untuk dijadikan bandar? Sesebuah negara jarang akan membangunkan bandar di kawasan yang terpencil kerana kekangan logistiknya.

Oleh sebab itulah bandar Yanjin yang terletak di Yunnan, China unik berbanding majoriti bandar-bandar lain di dunia; kedudukannya dan rekabentuknya memang luar daripada biasa.

Bandar Yanjin merupakan sebuah bandar yang mempunyai populasi sekitar 450,000 orang penduduk.

Untuk perbandingan, Kota Kinabalu di Sabah mempunyai jumlah populasi sekitar 462,900 orang dan Kuantan di Pahang pula dianggarkan menempatkan 427,500 penduduk di dalamnya.

Ini kerana Yanjin merupakan sebuah bandar yang direka di kawasan pergunungan yang 'mengurung' bandar itu dan di tengah-tengah bandar itu pula, lalu sebatang sungai besar dinamakan Sungai Heng.

Yanjin dibina disepanjang kaki gunung, dipisahkan kepada dua bahagian sepanjang sungai itu. Dua bahagian bandar yang terpisah, dihubungkan melalui beberapa jambatan yang dikongsi bersama-sama.

Oleh kerana rekabentuknya unik, Yanjin dikenali sebagai bandar paling sempit di dunia dengan kawasan paling sempit yang memisahkan kedua-dua zon bandar ini, hanya mempunyai kelebaran 30 meter.

Sekiranya kita melihat gambar bandar Yanjin, pasti ramai akan mempertikaikan kesahihannya. Yanjin memang tak sama seperti bandar-bandar biasa yang kita lihat.

Kekurangan jumlah jambatan yang menghubungkan dua zon bandar terpisah menyebabkan kegiatan ekonomi di sana perlahan. Situasi ini diburukkan lagi dengan kesukaran jalan akses untuk hadir ke sana.

Yanjin memang dikelilingi kawasan pergunungan dan dibina pada kedudukan agak tinggi dan untuk sampai ke sana pun, merupakan satu cabaran besar.

Namun penduduk Yanjin memilih untuk terus mendiami kawasan itu kerana merasakan corak hidup mereka sudah biasa dengan susah payah yang timbul.

Nenek moyang awal penduduk di Yanjin pada asalnya hadir sebagai pekerja bagi mengusahakan ratusan telaga garam yang dibuka di sana.

Diisytihar sebagai sebuah perbandaran pada tahun 1917, penduduk Yanjin menjadikan feri sebagai mod pengangkutan utama. Feri jugalah menjadi kenderaan pengangkut garam yang telah siap diproses untuk dieksport.

Oleh kerana itulah nama 'Yanjin' yang dipilih merujuk kepada kenderaan itu; 'feri pengangkut garam.'

Disebabkan kedudukannya yang betul-betul berada di tepi sungai serta terletak di kawasan pergunungan, Yanjin berdepan masalah banjir sejak sekian lama.

Oleh kerana usaha mengatasi masalah banjir sukar dijalankan akibat kekangan logistik serta kos yang tinggi, sistem perbandaran di Yanjin mengamalkan satu solusi mudah bagi menangani risiko kediaman dan bangunan di sana ditenggelami air.

Bangunan-bangunan di sana akan dibina di atas cerucuk konkrit yang sengaja ditambahkan ketinggiannya, menaikkan ketinggian setiap bangunan yang bakal dibina kira-kira 6 tingkat dari aras sebenar tanah.

Dengan solusi ini setiap kali berlangsungnya banjir sama ada kecil atau besar, kesan kerosakan ke atas harta benda dan nyawa orang ramai dapat diselia dengan lebih baik.

Selain banjir, duduk di kawasan pergunungan juga mendedahkan penduduk di sana dengan risiko berlakunya tanah runtuh. Setakat ini, bencana runtuhan tanah yang berlaku masih dalam keadaan terkawal dek kejayaan komuniti di sana memastikan aktiviti penebangan hutan berada pada tahap minima.

Namun kita tidak tahu berapa lama lagikah Yanjin dapat bertahan.

Bangunan yang ada di sana sudah berada dalam keadaan uzur disebabkan oleh sebab kedudukannya yang terletak di tepi sungai, memberikan kesan besar kepada penyelenggaraan setiap bangunan yang ada.

Banyak pihak sehingga ke hari ini lantang mempersoalkan apakah keperluannya penduduk di sana untuk terus memencilkan diri, menetap di kawasan yang sukar untuk didatangi.

Jawapan kepada soalan ini sukar untuk dijawab. Hanya mereka yang kekal tinggal di sana faham apa yang istimewanya dengan Yanjin.


5 Kekurangan Jadi Pelajar Pandai Kelas Depan

Di media sosial, ramai pula pihak bangkit gemar membeza-bezakan tahap kejayaan seseorang setelah dewasa, mengikut kelas yang mereka duduki semasa zaman sekolah.

Perkongsian sebegini biasanya dibuat individu yang merasakan diri mereka sudah berjaya biasanya melalui aktiviti perniagaan, mampu menimbulkan perbincangan hangat di kalangan netizen.

Apa yang aneh, pempengaruh seperti ini gemar mendabik dada kononnya mereka dulu 'kurang cerdik' dalam pendidikan tetapi mampu menjadi tauke perniagaan yang memiliki Vellfire dan rumah besar; memperlekehkan mereka yang biasanya di kelas-kelas depan.

Jika anda dulu dalam kelas belakang, anda mungkin tidak sedar tekanan yang ada di kelas depan. Berikut adalah 5 tekanan yang ada digalas bahu mereka yang dikatakan 'terbaik' di sekolah.

Seperti dalam sukan, setiap pesaing melihat pendahulu pertandingan sebagai pihak yang perlu disingkirkan daripada singgahsana. Begitulah juga dengan pelajar kelas depan.

Setiap masa mereka sedar tempat mereka sebagai buah hati cikgu dan sekolah boleh diganti pelajar lain sekiranya mereka alpa.

Tekanan ini tidak wujud ketara di kalangan pelajar kelas belakang...kerana penulis adalah pelajar kelas belakang. Belakang sekali pula itu!

Kami di kelas belakang lebih laid back, redha saja dengan apa saja keputusan yang kami terima dan merasa kagum kalau ada seorang dua dalam kelas kami yang agak terkehadapan sedikit dalam belajar.

Adakah majoriti kami nak potong dia? Tak pun. Dialah pusat rujukan kami dalam kelas dan dek hormatnya kami pada dia, kami biarkan saja dia kekal bergelar pelajar terpandai dalam kelas belakang.

Apabila duduk di kelas belakang, pihak guru dan sekolah pun biasanya tak meletakkan harapan tinggi kepada kumpulan kami. Cukuplah sekadar 'asal jangan gagal' mdan 'jangan memalukan nama sekolah' menjadi fokus utama.

Situasi ini tidak berlaku pada pelajar kelas depan. Pihak sekolah dalam menilai kelas depan, mesti dah siap tetapkan kelas budak target dengan satu sasaran tinggi.

Sasaran yang perlu mereka capai jauh lebih tinggi berbanding kelas-kelas lain, sehinggakan majoriti pelajar yang duduk di kelas depan benci dan takut dengan kegagalan; sehingga timbul fobia berhadapan sebarang bentuk kelemahan.

Sekolah target semua A, keputusan dapat 1 B pun dah dilihat gagal teruk.

Bila kita dah dewasa barulah kita sedar kadangkala sasaran pihak sekolah ke atas pelajar-pelajar kelas depan ni berat sebenarnya.

Menjelang dewasa, apabila anda nampak anak-anak muda membuang masa berbanding melakukan sesuatu yang bermanfaat, pasti akan terdetik di hati anda 'kenapalah dia melakukan benda sia-sia?'

Begitulah juga dengan pelajar kelas depan apabila mereka melihat teman sebaya mereka malas berusaha berbanding mereka yang sanggup dikerah untuk belajar serta cemerlang walaupun berdepan permintaan tinggi sekolah.

Nak tak nak ego dalam diri pelajar kelas depan akan terbentuk dicambahkan lagi dengan pujian-pujian guru yang berusaha mahu meyakinkan pelajar kelas depan pengorbanan mereka itu sangay dihargai pihak sekolah.

Yang menjadi masalah, perangai ego ini biasanya dibawa ke alam dewasa. Masa belajar dia seorang pelajar yang setiap hari dipuji guru dan sekolah, berusaha keras memperbaiki diri serta bersaing antara satu sama lain.

Bila mereka melangkah dewasa tanpa pernah jatuh, zaman pekerjaan mereka pun mereka akan jadi individu yang susah untuk menerima hakikat dia perlu bermula dari bawah.

Kalau boleh lepas-lepas keluar universiti saja, dia terus nak jadi ketua atau leader orang lain.

Kami tidak tahulah di negara lain bagaimana, tetapi di negara kita khususnya setiap kali sekolah pilih pelajar menyertai pertandingan bersifat akademik seperti kuiz, debat, pidato dan sebagainya, yang terpilih tentulah pelajar kelas depan.

Tapi bila nak pilih wakil sekolah bab sukan seperti bola sepak, ragbi atau mana-mana sukan lasak, pelajar kelas mana yang biasanya terpanggil? Pelajar kelas belakang-belakang.

Mungkin memang ada perbezaan ketara antara kelasakan fizikal pelajar kelas depan dengan pelajar kelas belakang, yang mendorong kepada pembahagian ini.

Apa yang lucu, pengalaman penulis pun seakan menyokong pandangan ini.

Nak join kuiz, bahas, pidato dan sebagainya? Mesti pelajar-pelajar baik-baik dengan rambut sikat tepi dari kelas depan dipanggil. Nak main bola? Muka-muka malas belajar tu la yang paling rajin turun padang.

Satu aspek yang jarang diperkatakan berkenaan kesan psikologi duduk di kelas depan, adalah bagaimana pelajar kelas depan biasanya turut sama dilatih jadi pemimpin di kalangan pelajar.

Bila mereka dah dilatih sejak muda untuk memimpin sebuah organisasi, biasanya sukar untuk pelajar kelas depan mampu bergerak secara sendirian dalam apa-apa kerja; mereka memerlukan organisasi untuk mereka mampu memainkan peranan yang efektif.

Tanpa wujud skop untuk mereka mengetuai sesuatu badan, pelajar kelas depan biasanya kaget, tidak mampu berjalan sendiri.

Situasi ini berbeza dengan pelajar kelas belakang yang tidak terikat dengan 'peraturan' sama. Pelajar kelas belakang lebih kendiri mengemudi perjalanan mereka, kerana mereka tidak ada orang lain menumpang kepada mereka.

Perasan tak bila kita dah melangkah dewasa dan meniti alam pekerjaan, pelajar kelas depan selalunya cenderung memilih pekerjaan di mana mereka boleh memimpin sebuah organisasi, dengan 'naik jadi ketua' dilihat ukuran kejayaan mereka.

Sementara kumpulan pelajar kelas belakang yang dah dewasa caca merba kisah pekerjaan mereka. Ada yang berniaga, ada yang berani cuba benda baru. Ada yang berkebun. Bela ayam. Bela itik. Jual bundle dan sebagainya, tanpa kita nampak jelas apakah tahap ukuran kejayaan pelajar kelas belakang yang patut kita guna.

Campak kat mana-mana pun dia boleh hidup kerana bagi mereka ini, mereka tak ada tekanan untuk psikologi untuk naik memimpin atau mengetuai sesiapa - buat sajalah apa pun asal tak gagal dan tak memalukan diri sendiri dah jadi motto hidup mereka.

Mana yang lebih baik; pelajar kelas pandai atau kelas belakang?

Jawapannya mudah saja. Yang kelas depan akan kata dia lebih baik kerana mempunyai ketokohan dan kemampuan mengetuai. Yang kelas belakang akan jawab mereka lebih baik kerana mereka berjiwa merdeka.


Asal-Usul Air Katira : Minuman Popular Bulan Ramadhan

Menjelang bulan Ramadan,  air katira menjadi pilihan penulis membasahkan tekak selepas penat seharian membanting tulang dan memerah otak.

Oleh kerana popularitinya, ramai peniaga yang menawarkan jualan air katira namun bukan semua air katira sama. Ada yang ori, ada yang hanya nama saja 'katira.'

Di kalangan masyarakat, air katira asli ramai penggemarnya. Apa yang membuatkan resipi aslinya istimewa dan kenapa namanya 'air katira'?

Ini kerana istilah ini bukanlah istilah orang Melayu, sebaliknya merupakan sebuah istilah pinjaman bahasa Sanskrit yang membawa bunyi yang sama.

'Katira' dalam Sanskrit mewakili sejenis tumbuhan yang lendir getahnya boleh digunakan untuk bermacam tujuan, sama ada melekatkan atau mencantumkan sesuatu ibarat gam. Masyarakat zaman dahulu juga menggunakan getah dari katira sebagai syampu untuk mencuci rambut.

Istilah ini daripada aspek bahasa mempunyai skop yang tidak terhad, juga digunakan sebagai nama individu biasanya merujuk wanita.

Dari kepercayaan masyarakat Kristian merujuk kepada kisah dalam Bible, nama isteri kedua Nabi Ibrahim as. (Abraham) iaitu Katurah/Keturah sebenarnya datang daripada istilah bahasa Paleo-Ibrani merujuk tumbuhan itu.

Selain Katira/Keturah/Katurah sebagai nama wanita, antara nama biasa lain yang merupakan sinambungan istilah ini adalah Katrina dan Catherine.

Perkembangan bahasa membawa kepada penambahan makna, apabila penggunanya mula merujuk 'katira' secara am sebagai sesuatu yang berbau harum atau membersihkan, tidak hanya eksklusif merujuk jenis tumbuhan.

Dalam bahasa Melayu, bahan ramuan yang kita gunakan untuk menhasilkan air katira digelarkan sebagai getah anggur atau gam katira.

Di kalangan penyelidik bahasa dan saintis, gam ini mempunyai beberapa nama yang berbeza bergantung kepada jenis tumbuhan yang menjadi sumbernya.

Ada dua spesis tumbuhan yang biasanya digunakan untuk menghasilkan gam atau getah yang dapat kita lihat.

Yang pertama adalah gam yang dihasilkan daripada pokok jenis Astragalus (gambar atas), sejenis tumbuhan renek tumbuh di kawasan tanah tinggi, ditemui di negara Asia seperti di Iraq, Iran, Syria, Pakistan, Afghanistan dan Russia.

Jenis kedua pula adalah gam atau getah yang terhasil daripada nira pokok dari keluarga kekacang Sterculia,  banyak di India di kawasan seperti Gujarat, Madras dan Madhya Pradesh.

Dalam lapangan sains, getah yang terhasil daripada batang tumbuhan ini digelarkan sebagai tragacanth, tidak mempunyai bau dan rasa.

Selepas direndam dalam air, tindakbalas di antara getah dengan air yang diserap menyebabkan getah tadi bertukar bentuk bentuk gel, boleh digunakan dalam pelbagai jenis kegunaan.

Mempunyai khasiat, banyak pihak percaya gam ini mampu membantu merawat penyakit seperti batuk dan cirit birit.

Selain itu, gam tersebut juga digunakan dalam industri pembuatan makanan sebagai bahan pemekat dan penstabil serta digunakan terus sebagai gam untuk lekatan, seperti bahan pelekat yang digunakan dalam melekatkan rokok gulung.

Gula-gula berubat Fisherman Friends juga menggunakan gam ini dalam bahannya.

Walaupun secara saintifiknya digelar tragacanth, masyarakat dunia gemar memanggil gam dari pokok Astragalus sebagai gam tragacanth sementara gam dari pokok Sterculia sebagai gam tragacanth India atau gam karaya.

Di India, mereka menamakan gam ini sebagai goond kateera, yang membawa maksud 'getah pokok katira', inilah asal-usul kenapa kita menggelarnya katira juga.

Teknik penghasilan minuman menggunakan gam katira merupakan resipi yang telah lama diamalkan masyarakat luar, kerana mereka percaya menikmati minuman yang telah dicampurkan gam ini mampu menyejukkan badan.

Boleh diminum hanya dengan air suam atau dicampurkan ke dalam hidangan pemanis mulut, kepelbagaian penggunaannya menyebabkan bahan gam ini popular dalam pelbagai variasi menu.

Kita di Malaysia menggabungkan bahan seperti susu, biji selasih, pandan, kekacang, cincau, cendol dan bermacam lagi gabungan bahan bagi menghasilkan apa yang kita kenal sebagai air katira.

Sesuatu yang unik untuk kita - versi kita biasanya berwarna kehijau-hijauan disebabkan gabungan pandan ke dalam resipinya.

Pendapat popular dalam membincangkan asal-usul dari mana datangnya air katira, menyebut kehadiran kumpulan pendatang dari bahagian selatan India ke sini, mempopularkan minuman ini ke dalam masyarakat kita.

Kami beranggapan pendapat ini ada benarnya kerana populariti penggunaan tumbuhan itu sudah lama bertapak dalam masyarakat mereka.

Cuma satu isu yang kami agak pelik - kenapa orang Johor claim air katira ni seolah-olah identiti mereka? Kenapa?

Walau apa pun pandangan anda, sekiranya anda berkunjung ke pasar malam mencari air katira, lakukan pemilihan anda dengan berhati-hati.

Ramai peniaga kita menjual air katira cetak rompak, dibancuh dengan pewarna hijau yang terang-benderang nak menarik minat kita membeli.

Gam katira yang sepatutnya dijadikan ramuan utama minuman pun letak sejemput asal cukup syarat. Yang tak letak langsung pun ada!


5 Kes Kontroversi Kerana Penggunaan ChatGPT

Sejak beberapa bulan ini, "ChatGPT" telah menjadi bualan ramai pihak terutamanya peminat teknologi di seluruh dunia. ChatGP adalah perkhidmatan chatbot dengan teknologi kecerdasan buatan yang dihasilkan oleh syarikat OpenAI pada November 2022.

Idea chatbot bukanlah sesuatu yang baru, tetapi ChatGPT ini adalah lebih baik daripada model lain kerana ia berinteraksi dengan pengguna dalam cara perbualan. Ia boleh menjawab pertanyaan, merangka esei, menulis kod dan pelbagai lagi fungsi menarik yang lain.

Tetapi kemunculan ChatGPT telah menimbulkan kebimbangan orang ramai. Adakah ChatGPT akan mengambil alih beberapa tugasan dan pekerjaan manusia pada masa hadapan? Kali ini, mari lihat beberapa kontroversi yang telahpun timbul akibat penggunaan ChatGPT tanpa etika.

Seorang hakim di Colombia menjadi tajuk utama pada Februari 2023 selepas mengaku menggunakan ChatGPT untuk membuat keputusan penghakimannya. Juan Manuel Padilla, yang bekerja di Cartagena, beralih kepada penggunaan ChatGPT semasa membuat penghakiman kes insurans kesihatan kanak-kanak autisme.

Hakim terpaksa memutuskan sama ada pelan perubatan itu harus menampung kos penuh rawatan perubatan dan pengangkutan pesakit. "Adakah kanak-kanak autistik dikecualikan daripada membayar yuran untuk terapi mereka?" pertanyaannya kepada ChatGPT.

Bot itu memberitahunya, “Ya, ini betul. Menurut peraturan di Colombia, kanak-kanak di bawah umur yang didiagnosis dengan autisme dikecualikan daripada membayar yuran untuk terapi mereka”. Padilla memutuskan bahawa pihak syarikat insurans harus membayar semua kos kanak-kanak itu.

Tetapi tindakannya mencetuskan perdebatan tentang penggunaan AI dalam urusan mahkamah. Pada 2022, Colombia meluluskan undang-undang yang menggalakkan peguam menggunakan teknologi jika ia membantu mereka bekerja dengan lebih cekap.

Juan David Gutierrez dari Universiti Rosario mengkritik Padilla atas pilihan beliau mendapatkan padangan tentang kes penghakimannya. Beliau mengesyorkan agar kesemua Hakim di negara tersebut menerima latihan segera agar lebih "celik digital".

AI mempunyai pelbagai jenis kegunaan, tetapi nampaknya idea menggunakan ChatGPT untuk sokongan kesihatan mental agak meresahkan kebanyakan orang. Sekurang-kurangnya, itulah yang ditemui oleh startup "Koko" selepas mereka mencuba konsep itu pada Oktober 2022.

Syarikat itu memutuskan untuk menggunakan ChatGPT untuk membantu pengguna berkomunikasi antara satu sama lain tentang kesihatan mental mereka. Koko Bot mereka menjana 30,000 komunikasi untuk hampir 4,000 pengguna tetapi mereka menariknya balik  selepas beberapa hari kerana ia terasa seperti tidak membantu pesakit.

Rob Morris, pengasas bersama Koko, kemudian telah berkongsi melalui Twitter tentang eksperimennya, menulis, "Setelah orang belajar mesej-mesej tersebut dicipta bersama oleh mesin, ia tidak berfungsi”. Mesej ini menerima respon yang serius daripada pengguna Twitter mengenai etika sokongan AI.

Idea menggunakan AI untuk membantu dengan kesihatan mental menimbulkan beberapa teka-teki, termasuk soalan tentang sama ada pengguna tahu mereka bercakap dengan bot dan risiko mencuba teknologi sedemikian pada subjek hidup.

Kebanjiran artikel yang ditulis oleh AI memaksa majalah sci-fi Clarkesworld berhenti menerima penghantaran artikel baru. Majalah itu mengumumkan ia akan menghentikan penerimaan artikel pada 20 Februari, di mana editor mengatakan mereka telah menerima 500 artikel yang dipercayai ditulis oleh mesin AI.

Ramai penggunakan dipercayai telah menjana artikel-artikel tersebut menggunakan mesin AI seperti ChatGPT. Majalah seperti Clarkesworld yang membayar penyumbang artikel telah menjadi sasaran untuk percubaan membuat wang dengan mudah.

Terdapat beberapa buah laman web yang memberi idea kepada pengguna untuk menjana artikel menggunakan ChatGPT dan menghantarnya kepada beberapa majalah yang membayar setiap artikel yang diterbitkan dalam majalah mereka dan malangnya "Clarkesworld" merupakan salah satu majalah yang disenaraikan untuk aktiviti mudah menjana wang sebegini.

OpenAI mendakwa chatbot mereka mempunyai jawapan kepada hampir semua soalan yang boleh anda lemparkan. Tetapi apa yang berlaku apabila soalan itu berkaitan kegiatan jenayah seperti "Bagaimanakah saya menyeludup kokain ke Eropah?".

Apabila seorang pakar narkotik membuat pertanyaan tersebut, ChatGPT mempunyai beberapa nasihat mendalam yang mengejutkan tentang tips menjalankan rangkaian dadah bawah tanah. Wartawan Max Daly mendakwa ia mengambil masa hanya 12 jam sebelum AI mula bercakap tentang kegiataan jenayah.

Pada mulanya, ChatGPT enggan menjawab soalan tersebut. Walau bagaimanapun, dengan memanipulasi dan menstruktur semula ayat-ayat soalan tersebut, beliau telah mendapat jawapan dari ChatGPT bagaimana hendak menyeludup dadah ke Eropah.

Salah satu kontroversi utama yang menyelubungi ChatGPT ialah penggunaannya oleh pelajar kolej. Ramai Profesor telah melahirkan kebimbangan bahawa bilangan pelajar yang semakin meningkat menggunakan sistem AI untuk membantu mereka menulis esei mereka.

Dan apabila teknologi chatbot menjadi semakin maju, terdapat kebimbangan bahawa ciri-ciri mereka akan menjadi semakin sukar untuk dikesan untuk plagiarisma. Darren Hick, yang mengajar dalam bidang falsafah di Universiti Furman, berjaya menghidu seorang pelajar yang telah menggunakan alat AI.

"Perkataan demi perkataan, ia adalah esei yang ditulis dengan baik," katanya kepada pemberita tetapi semakin curiga apabila tiada kandungan yang masuk akal. "Kesalahan yang ditulis dengan baik adalah tanda besar esei tersebut telah ditulis oleh robot AI".

Isu yang agak baru dalam bidang akademik, plagiarisma menggunakan  chatbot sukar dibuktikan. Pengesan AI pada masa ini tidak cukup maju untuk berfungsi dengan ketepatan yang tepat. Oleh itu, jika pelajar tidak mengaku menggunakan AI, kesalahan itu hampir mustahil untuk dibuktikan.


Dari Prank Menjadi Realiti: Asal Usul Maskot Pringles

Kita biasanya melihat snek Pringles di rak-rak kedai runcit dan pasaraya seluruh Malaysia. Dari aspek pembungkusan, Pringles lebih menonjol kerana menggunakan bekas atau tin yang cukup ikonik berbanding bungkusan plastik biasa yang digunakan oleh jenama-jenama pesaingnya.

Pada tin Pringles ini, kita boleh lihat dengan jelas tulisan "Pringles" bersama-sama dengan gambar maskot Pringles. Bagi yang tidak tahu, maskot Pringles ini secara rasminya dikenali dengan nama "Julius Pringles".

Persoalannya, siapakah Julius Pringles ini? Adakah beliau pengasas atau pencipta snek Pringles ini?

Walaupun pemilik jenama Pringles, Kellog's telah menyenaraikan "Julius Pringles" sebagai tanda dagang mereka, mereka bukanlah pihak yang mula-mula menggunakan dan memperkenalkan maskot Pringles sebagai "Julius Pringles".

Julius Pringles atau lebih dikenali sebagai "Mr. P" sebenarnya merupakan nama ciptaan 2 orang pengguna internet yang melakukan troll dengan menyunting artikel di laman Wikipedia mengenai topik Pringles.

Semuanya bermula pada tahun 2006 di asrama hostel mereka. Ketika itu, mereka sedang menikmati Pringles perisa Sour Cream & Onion Pringles. Salah seorang pelajar ini yang menggunakan katanama "Platypus222" telah menceritakan bagaimana semuanya bermula.

Justin Shillock yang menggunakan katanama "Platypus222" telah mendedahkan di akaun Twitternya pada ketika itu beliau telah menyunting artikel berkaitan Pringles dengan menambah nama "Julius Pringles" sebagai nama maskot Pringles.

Lama-kelamaan, nama tersebut melekat untuk maskot Pringles walaupun jenama Pringles ini sudah banyak kali bertukar pemilik. Lebih lucunya, pemilik sekarang Pringles turut mendakwa mereka adalah pemilik nama tersebut bagi maskot produk mereka.

Bagi yang tidak tahu, anda boleh melihat sejarah suntingan untuk setiap artikel yang disenaraikan di Wikipedia. Nama penyunting juga turut disertakan bersama-sama setiap suntingan yang dilakukan mereka.

Lihat sahaja gambar di atas, suntingan bertarikh 4 Disember 2006 yang dibuat oleh seorang penggunakan yang menggunakan akaun "Platypus222". Beliau menambah satu frasa ayat yang berbunyi "*The man depicted in the Pringles logo is actually named Julius Pringles.".

Ketika itu, suntingan ini tidak disertakan dengan mana-mana sumber. Walau bagaimanapun, Justin Shillock berjaya memberikan bukti bahawa beliau merupakan pemilik akaun yang menggunakan katanama "Platypus222" di Wikipedia dan masih mempunyai akses ke akaunnya sehingga kini.

Sementara itu, Michael Wiseman merupakan kawan kepada Justin Shillock dan mereka berdualah yang memulakan prank meletakkan nama maskot Pringles dengan menyunting artikel berkenaan Pringles di Wikipedia. Siapa sangka, nama tersebut masih melekat sehingga ke hari ini!

Kedua orang individu ini merupakan sahabat sejak di Gred 3 lagi dan mereka berdua di tinggal di bilik yang sama ketika di kolej. Idea untuk menamakan maskot Pringles ini tercetus ketika keduanya berada di tahun pertama (2006).

Justin Shillock ketika itu dikatakan sedang memakan Pringles perisa "Sour Cream & Onion" sementara rakannya pula sedang menonton  perlawanan yang melibatkan pasukan Carolina Panthers. Justin Shillock bertanyakan kepada rakannya mengenai apakah nama maskot popular yang ada pada tin bungkusan Pringles.

Michael Wiseman yang baru melihat Julius Peppers (salah seorang pemain Carolina Panthers) dengan spontannya menjawab "Julius Pringles". Maka lahirlah nama bagi maskot popular Pringles ini.

Ketika itu, Justin Shillock merupakan seorang penyumbang dan penyunting yang aktif di Wikipedia, jadi suntingan yang dilakukannya mudah diterima. Selain itu, proses suntingan di Wikipeda ketika itu juga tidak seketat pada masa kini, menyebabkan suntingan yang dilakukan mereka mudah diterima.

Pada tahun 2007, suntingan yang dibuat mereka telah dibuang oleh seorang moderator lain. Namun, Justin Shillock telah menambah kembali nama Julius Pringles dan disebabkan beliau merupakan seorang penyunting Wikipedia yang mempunyai reputasi yang baik, maka suntingannya menambah kembali nama Julius Pringles telah diterima.

Selain itu, disebabkan kedua mereka berada di kampus kolej, maka lebih mudah bagi kedua-dua mereka menyembunyikan alamat IP mereka kerena mereka boleh bertukar-tukar alamat IP dengan melayari internet dari lokasi berbeza di kampus kolej mereka.

Kedua-dua mereka ternyata masih terkejut apabila pihak Pringles sendiri secara rasminya menggunakan nama Julius Pringles sebagai nama maskot mereka dan mendaftarkan tanda dagang baginya.


Sejarah Penyaman Udara Dalam Kereta: Masih Wujudkah Kereta Tanpa Air-Cond?

Setiap kali kita masuk ke dalam kereta, perkara kedua yang biasa ramai lakukan selepas menghidupkan enjin kenderaan adalah menghidupkan sistem pendingin atau penyaman udara.

Dengan cuaca Malaysia yang bersilih ganti panas dan hujan sepanjang tahun, sistem penyejukan yang lebih kita kenali sebagai 'air-cond' merupakan kewajipan yang perlu ada. Kalau tak ada memang terbakarlah kita, khasnya kalau sangkut di jalan sesak.

Tahukah anda sejak bila kenderaan khususnya kereta dipasangkan dengan pendingin hawa atau air-cond sendiri?

3 ke 5 dekad dahulu, kenderaan yang dijual secara pakej standardnya tidak mempunyai pendingin atau penyaman udara kerana sistem itu dilihat sebagai aksesori mewah. Bunyinya kedengaran aneh tetapi itu adalah sesuatu yang telah dilalui generasi terdahulu.

Bagi kita di Malaysia sekarang, sukar kan nak membayangkan naik kereta tanpa air-cond? Air-cond wajib ada! Bagaimana agaknya mak ayah dan atuk nenek kita dulu, boleh memandu?

Biasanya ada dua cara. Yang pertama adalah dengan membuka tingkap kenderaan sepanjang perjalanan bagi membolehkan udara masuk mengalir menyejukkan semua individu di dalam kereta.

Yang kedua dan wajib dipakai semasa hujan ketika tingkap perlu dinaikkan, adalah dengan menggunakan kipas angin kecil yang dipasang di tengah konsol kereta (dashboard).

Zaman tersebut, ramailah yang berebut nak duduk di kerusi belakang bahagian tengah kerana lebih mudah kena angin. Adik-beradik yang duduk di tepi terpaksa berpanaslah sedikit

Trend pemasangan air-cond bermula pada tahun 1940, selepas kereta keluaran syarikat Packard menjadi kereta pertama di dunia memasang air-cond sebagai peranti standard dari kilang.

Untuk mengaktifkannya, pemandu perlu ke bahagian kompresor yang dipasang di bahagian bonet/bagasi dan memasang tali pesawat kompresor untuk menyalakan pendingin. Jika ingin tutup, tali pesawat perlu ditanggalkan semula.

Ssistem pengudaraan yang ada juga tidak sekata kerana air-cond era tersebut hanya mampu memutarkan udara di dalam kereta. Dalam zaman di mana perokok dianggap cool dan merokok dijadikan simbol status, penumpang kereta perlu menahan diri dengan asap rokok sepanjang perjalanan.

Walaupun banyak kelemahan, sistem ini diterima baik dengan syarikat Cadillac membekalkan sistem penyaman serupa kepada siri kereta keluaran mereka bermula pada tahun 1941.

Dalam tempoh lebih 10 tahun selepas itu, sistem air-cond kereta mula diterima baik sebagai aksesori pilihan yang mesti ditawarkan pengeluar.

Pada tahun 1953, teknologi air-cond menjadi semakin praktikal selepas syarikat General Motor berjaya membangunkan sistem air-cond yang lebih kecil, mampu ditempatkan di bahagian enjin.

Pada awal dekad 1960-an, Cadillac menjadi syarikat pertama memperkenalkan sistem di mana pemandu boleh mengawal sendiri tahap kelajuan pendinginan yang berlaku digelarkan comfort control, melalui kaedah di mana udara panas dan sejuk mampu digabungkan dalam kompresor.

Walaupun populariti air-cond di kalangan pemilik kereta meningkat, kajian penyelidik alam sekitar dekad 1970-an mendapati satu masalah besar akibat penggunaan sistem air-cond yang telah dibangunkan.

Semua sistem pendingin hawa menggunakan cecair penyejuk Freon, sejenis gas yang menghasilkan bahan dinamakan sebagai chlorofluorocarbon atau CFC selepas tindak balasnya berlaku. Pelepasan CFC menyebabkan hakisan kepada lapisan ozon yang bertanggungjawab melindungi bumi.

Hasil daripada kesedaran terhadap bahaya dan risiko ini, usaha bertahun-tahun banyak penyelidik kimia dan pengeluar produk berjaya menemui solusinya. Sejenis gas penyejuk yang dinamakan R-134a didapati sesuai dan selamat untuk digunakan selepas melalui bermacam jenis ujian bagi menggantikan Freon.

Bagi memastikan syarikat pengeluar kereta bukan saja di Amerika Syarikat, bahkan di Eropah dan Asia menggunakan sistem baru dalam produk keluaran mereka, sebuah protokol ditandatangani di Montreal, Kanada dikenali sebagai Protokol Montreal 1986 dipersetujui 197 buah negara; termasuklah negara kita yang menandatanganinya pada tahun 1987.

Dengan persetujuan ini, semua sistem pendingin hawa berasaskan Freon akan ditamatkan penggunaannya pada tahun 1996 dan semua kenderaan baru hanya akan dipasang dengan sistem air-cond berasaskan gas R-134a.

Jika anda tertanya adakah kereta masih dijual tanpa air-cond, jawapannya - ya memang ada. Namun kebanyakan pengeluar hanya menawarkan air-cond sebagai pilihan biasanya kepada model berspesifikasi rendah khususnya di negara beriklim sejuk.

Model yang turut dijual di negara kita seperti Honda Fit (Honda Jazz di sini), Mazda 3, Kia Rio, Kia Forte serta Toyota Yaris masih ditawarkan air-cond sebagai satu pilihan di Eropah dan Kanada, untuk mereka yang benar-benar ada kekangan bajet.

Majoriti pembeli kereta ketika ini sudah merasakan air-cond perlu ada, dengan hanya 1% daripada jualan kenderaan baru dekad ini adalah model tanpa air-cond.

Membeli model sebegini memang memberikan sedikit penjimatan, tetapi kesannya model-model tanpa air-cond kurang mendapat sambutan sekiranya cuba dijual semula dek permintaan yang sangat kurang.

Tidak dapat dinafikan masih ada segelintir pembeli yang mahu kenderaan, khususnya kenderaan lasak yang 'lebih primitif'; tidak ada banyak peralatan kompleks dipasang yang akan memudahkan proses penyelenggaraannya.

Namun bagi orang Malaysia yang biasa hidup dalam cuaca panas, air-cond kereta adalah satu nikmat yang sukar dinafikan kepentingannya.

Pengeluar kereta pun faham, dengan model-model baru kini sudah mampu dihidupkan secara automatik dari jauh dan air-cond pun boleh dimulakan lebih awal sebelum tubuh kereta masuk ke dalam kenderaan.


Bagaimana Umat Islam Berpuasa di Kawasan Tanpa Malam? (Siang 24jam)

Setiap kali tiba bulan Ramadan, masyarakat Islam di seluruh dunia akan menjalankan ibadah berpuasa selama sebulan.

Ibadah yang dianggap wajib atau compulsory ini memerlukan seorang Muslim menahan diri dari makan dan minum ketika terbitnya fajar matahari sehinggalah terbenamnya semula matahari.

Dalam erti kata lain pergerakan bumi dan kedudukan matahari yang mewujudkan pergerakan siang dan malam, menjadi penentu tempoh berpuasa di semua lokasi bumi.

Bagaimana pula agaknya sekiranya ada di kalangan masyarakat Islam menetap di kawasan yang mataharinya langsung tidak terbenam, menjadikan sepanjang hari mereka mengalami waktu siang.

Takkanlah mereka kena berpuasa 24 jam tanpa henti? Ini penjelasannya.

Berikutan paksi bumi yang sedikit condong serta pergerakan orbitnya mengelilingi matahari, akan berlaku satu fenomena aneh (bagi kita) yang didefinisikan sebagai 'matahari malam' atau midnight sun.

Fenomena unik ini pula boleh berlaku untuk satu tempoh panjang di setengah kawasan tertentu, menyebabkan lokasi tersebut menerima cahaya matahari melebihi 24 jam setiap hari, kadangkala kekal sedemikian berbulan lamanya.

Dua lokasi utama paling ekstrim mengalami fenomena ini iailah iaitu Bulatan Artik yang terletak di kutub utara dan Bulatan Antartika yang terletak di kutub selatan.

Selain dua kawasan itu, beberapa kawasan berhampiran dalam negarayang terletak di bahagian paling utara bumi seperti di Yukon di Kanada, Svalbard di Norway, Murmansk di Russia dan beberapa kawasan lain turut berhadapan fenomena serupa.

Secara purata kawasan yang terlibat akan mengalami waktu siang daripada 2 ke 4 bulan bulan berbeza mengikut kedudukannya. Svalbard di Norway sebagai contoh, dilaporkan mengalami fenomena matahari malam bermula 20 April hingga 22 Ogos setiap tahun.

Penduduk kawasan itu tidak akan menyaksikan malam hampir 4 bulan lamanya.

Selain dikenali dengan nama midnight sun, fenomena ini turut sama boleh digelar sebagai polar day. Lawan kepada fenomena ini adalah 'malam polar' atau 'polar night', di mana kawasan-kawasan di kutub utara dan selatan serta kawasan sekitarnya menjalani waktu malam panjang melebihi 24 jam.

Selain ibadah puasa, ibadah solat juga menjadi sukar disebabkan ketiadaan pergerakan matahari dan isu ini menimgulkan perbalahan, sehingga memecah belahkan komuniti Islam di sana.

Kumpulan-kumpulan kecil masyarakat Islam yang tinggal di Artik, Sweden, Norway, Finland, Russia dan sebagainya harus mempunyai solusi kepada masalah ini, seandainya tarikh bulan Ramadan jatuh dalam tempoh fenomena matahari malam berlangsung.

Ada dua cara yang mereka amalkan berdasarkan fatwa yang telah dikeluarkan.

Pertama, mereka akan menjalankan ibadah baik solat dan puasa berdasarkan kepada waktu negara bermajoriti Islam yang terdekat, selalunya dirujuk kepada Turkiye.

Solusi kedua, mereka  menjalankan ibadah wajib mengikut waktu yang diamalkan di Mekah, Arab Saudi. Solusi kedua sering dijadikan pilihan dalam membentuk keseragaman sesama komuniti, ekoran status Mekah sebagai kota suci dan kiblat orang Islam.

Sekiranya di Mekah sebagai contoh waktu terbit fajar jatuh pada jam 7.00 pagi, masyarakat yang terkesan dengan matahari malam juga akan menganggap fajar mereka terbit pada jam 7.00 pagi waktu tempatan mereka.

Sekiranya di Mekah waktu Maghrib yang juga waktu berbuka puasa berlaku pada jam 7.30 malam, mereka juga akan berbuka puasa pada 7.30 malam waktu mereka.

Dari sinilah komuniti kecil orang Islam yang duduk di tempat-tempat yang kami sebutkan menganggarkan masa untuk mereka mengerjakan semua urusan ibadah.

Sebelum fatwa ini diamalkan, pegangan masyarakat Islam di sana agak berbeza dalam menyelesaikan masalah yang timbul akibat fenomena unik ini khususnya merujuk apa yang telah berlaku di Russia.

Seorang ulama' Russia bernama Abu Nasr Qursawi pada awal abad ke 19, mencetuskan kontroversi di kalangan komuniti Islam di negaranya kerana mempertikaikan pandangan ulama' lain yang berpegang kepada kaedah yang beliau katakan agak lapuk dalam menjawab persoalan berkaitan matahari malam.

Di Russia ketika era tersebut, komuniti masyarakat Islam berpegang bahawa ibadah solat dianggap tidak wajib dilakukan sekiranya perubahan siang dan malam tidak berlaku.

Dalam isu ini Abu Nasr berpendapat pegangan sebegitu seharusnya diubah kerana ulama' sepatutnya boleh bersandarkan kepada pendapat berbeza, tanpa terus sewenang-wenangnya mengisytiharkan sesuatu ibadah yang wajib sebagai tidak perlu dilakukan hanya kerana syarat fenomena waktunya tidak dipenuhi.

Bermula daripada pertelagahan di antara Abu Nasr dengan ulama' Russia lain bukan saja dalam isu ini bahkan dalam bermacam lagi isu, idea serta pandangan Abu Nasr yang dilihat mahu memodenkan pemikiran masyarakat Islam dan membawa pembaharuan, memulakan perbincangan di kalangan komuniti Islam kecil lain yang turut terkesan isu serupa.

Melalui ceramah dan penghasilan buku yang mempopularkan idea kemodenan yang harus dianjurkan dalam memperkembangkan pemikiran masyarakat Islam Russia zaman tersebut agar tidak lagi cenderung dengan kaedah lama.

Ideologi yang dibawa Abu Nasr akhirnya berkembang menjadi satu aliran yang disambut lebih ramai pemikiran Muslim muda, sehingga dinamakan sebagai aliran Jadid.

Aliran ini memainkan peranan besar dalam revolusi masyarakat di Russia pada awal abad ke 20, sebelum mereka dipinggirkan kerajaan yang melihat pengaruh Jadid tidak lagi membawa impak yang sama seperti sebelumnya.


5 Syarikat Pembinaan Terbesar di Dunia

Walaupun banyak syarikat atau firma pembinaan yang ada di Malaysia di seluruh dunia, hanya ada beberapa syarikat sahaja yang boleh dianggap cukup besar untuk pembinaan projek-projek mega di seluruh dunia.

Projek-projek pembinaan ini termasuklah pembinaan bangunan, kawasan perumahan, insfrastruktur, telekomunikasi dan banyak lagi cabang pembinaan. Ada sesetengah syarikat mempunyai kepakaran dalam sesuatu bidang seperti pembinaan hidroelektrik, rel kereta api dan seumpamanya.

Pernahkah anda tertanya-tanya apakah syarikat paling besar di dunia? Kali ini mari kami kongsikan pula senarai syarikat pembinaan terbesar di dunia. Menariknya, ada beberapa syarikat daripada Asia juga berada dalam senarai ini.

Anak-anak syarikat multinasional Bouygues  termasuklah Bouygues Immobilier dan Bouygues Telecom sementara dan perkhidmatan pembinaan mereka dikendalikan oleh Kumpulan Colas dan Bouygues Construction.

Syarikat ini mengambil pendekatan inovatif untuk pembinaan dengan memanfaatkan teknologi percetakan 3D untuk mengurangkan masa dan kos pengeluaran. Syarikat Bouygues dtubuhkn pada tahun 1952 di Paris, Perancis. Antara projek ternamanya adalah muzium Musée d’Orsay.

Anak syarikat Bouygues Telecom, bersama dua syarikat lain yang mengendalikan telekomunikasi (SFR dan Orange SA), telah didenda berjuta-juta pada tahun 2005 akibat daripada didapati berkongsi maklumat sulit.

Syarikat Sepanyol ini mengendalikan pembinaan awam dan kejuruteraan, serta menyediakan perkhidmatan tambahan seperti telekomunikasi dan pengurusan infrastruktur.

ACS Actividades de Construcción y Servicios S.A. mempunyai kehadiran global yang kukuh dan beroperasi dalam dua segmen lain, Perkhidmatan Perindustrian dan Alam Sekitar, di samping operasi Pembinaannya.

Syarikat yang meluas ini ditubuhkan apabila sekumpulan jurutera bersetuju dengan penggabungan untuk menghidupkan semula dua syarikat yang sedang bergelut: OCP Construcciones, S.A. dan Ginés Navarro Construcciones, S.A.. Syarikat ini diasaskan pada tahun 1997 dan berasal dari Madrid, Sepanyol.

Juga dikenali sebagai "PowerChina", syarikat pembinaan ini memberikan tumpuan pada kontrak, tinjauan dan reka bentuk projek hidraulik dan pemuliharaan air. Syarikat ini bertanggungjawab untuk lebih 80% daripada proses ukur, perancangan dan reka bentuk projek kuasa hidro utama di seluruh China.

Syarikat yang meluas ini telah membina lebih daripada 200 stesen janakuasa hidro bersaiz besar dan sederhana di pelbagai negara. Jenama luar negara PowerChina termasuk Sinohydro, HydroChina, SEPCO dan SEPCO III.

PowerChina adalah syarikat yang bertanggungjawab ke atas pembinaan Ladang Angin Adama, yang menjadi ladang angin terbesar di sub-Sahara Afrika dan menyediakan masa depan tenaga boleh diperbaharui yang menjanjikan.

Pada asalnya diasaskan sebagai Société Générale d'Enterprises, syarikat pembinaan dan konsesi ini telah berkembang secara mendadak selama bertahun-tahun dengan melalui pembelian dan pengambilalihan banyak syarikat lain.

Vinci SA menyokong misi mereka dengan menggunakan perkhidmatan mereka untuk menangani isu global seperti perubahan iklim, kecekapan tenaga dan pengurangan sisa. Syarikat ini dinamakan sebagai penghormatan kepada Leonardo da Vinci dan kegeniusannyanya dengan mmberikan tumpuan pada kreativiti dan penyelesaian yang inovatif.

Vinci SA ditubuhkan pada tahun 1899 dan mempunyai ibu pejabat di Rueil Malmaison, Perancis. Antara projek ternama syarikat ini adalah ruangan masuk Louvre yang berbentuk piamid gelas.

China Communications Construction Group, Ltd. ialah syarikat pembinaan terbesar di dunia mengikut jumlah pendpatanhasil. Syarikat yang didagangkan secara terbuka ini banyak menumpukan pada projek pembinaan infrastruktur dan aset berkaitan.

Di samping reka bentuk, pembangunan dan pembinaan infrastruktur, China Communications Construction juga mengendalikan kerja-kerja pengorekan dan pembuatan jentera berat. Selain mengendalikan secara langsung projek pembinaan di China, syarikat ini juga merupakan pelabur dalam projek infrastruktur lain di seluruh dunia.

Bagi yang tidak tahu, inilah syarikat yang sedang membina projek East Coast Rail Link (ECRL) di Malaysia pada ketika ini. ECRL adalah projek pembinaan rel kereta api sepanjang sekitar 640 km yang akan menghubungkan kawasan barat Semenannjung Malaysia dengan kawasan Pantai Timur.


5 Set Jigsaw Puzzle Terbesar di Dunia

Permainan jigsaw puzzle adalah salah satu permainan atau hobi yang sudah wujud berkurun lamanya. Permainan ini juga sesuai untuk semua peringkat umur. Bergantung pada imej yang dihasilkan, sesuatu jigsaw puzzle itu boleh jadi sangat mencabar.

Set jigsaw puzzle untuk pemula (beginner) biasanya menampilkan kepingan puzzle bersaiz besar, manakala jigsaw puzzle yang lebih sukar biasanya mempunyai kepingan puzzle yang lebih kecil dan biasanya melibatkan ribuan kepingan.

Kepuasan dalam permainan ini adalah apabila dapat melengkapkan kesemua kepingan jigsaw puzzle untuk menghasilkan imej yang dicari.  Permainan ini biasanya dicipta daripada kadbod, kayu dan plastik. Kali ini, kami ingin kongsikan set jigsaw puzzle yang terbesar di dunia.

"Travel Around the World," set jigsaw puzzle yang mengandungi 48000 keping dengan imej menakjubkan lokasi tapak dan pemandangan terkenal, adalah permainan yang mencabar dan luar biasa. Jigsaw puzzle ini menggambarkan beberapa biinaan kemegahan dunia, dari Tembok Besar China hingga Menara Eiffel.

Set puzzle ini memerlukan masa dan perhatian terhadap setiap perincian. Bergantung pada kecekapan, ianya mungkin mengambil masa berjam-jam atau berhari-hari untuk diselesaikan kerana saiznya.

Percetakan dan karya seni berkualiti tinggi membezakan jigsaw puzzle ini dengan set lain. "Travel Around the World" adalah satu karya seni kerana warnanya yang terang dan pemandangan yang kompleks. Setiap komponen dipotong dengan tepat, menjadikan proses pemasangan menyeronokkan.

Tahukah anda Kodak juga menghasilkan jigsaw puzzle? Set jigsaw puzzle yang mengandungi 51300 kepingan puzzle "27 Wonders From Around the World" ialah jigsaw puzzle yang mengandungi 27 keajaiban dunia terkenal. Antara keajaiban ini ialah Sydney Opera House, Great Pyramid of Giza, Taj Mahal, Great Wall of China dan lain-lain.

Ini adalah set puzzle yang sukar dan sesuai untuk individu yang pakar dan berpengalaman. Ia berada di tangga ke 4 dalam senarai jigsaw puzzle terbesar dunia dan mempunyai saiz 119 x 85 inci. Setiap kepingan puzzle dihasilkan dari kadbod berkualiti tinggi dengan kemasan matte bagi menghalang silau.

Anda akan belajar tentang sejarah dan kepentingan 27 keajaiban semasa anda menyelesaikan puzzle ini. Di samping itu, plakat deskriptif puzzle yang menerangkan setiap keajaiban boleh membantu anda mengenal pasti dan menyusun setiap bahagian set jigsaw puzzle ini.

Ketika dijual pada 2018, Martin Puzzle adalah jigsaw puzzle pertama yang mempunyai sejumlah 52,110 keping puzzle, menjadikannya yang terbesar di dunia seumpamanya pada masa dikeluarkan. Keseluruhan saiz gambar puzzle ini bersamaan dengan 696 x 201.5 sentimeter.

Ia terdiri daripada empat kotak yang lebih kecil. Setiap satu mempunyai 28 bahagian; di dalam setiap bahagian, terdapat 465 keping. Pakej ini juga termasuk 8 beg Ziploc, setiap satu mengandungi dokumen penting dan 4 risalah serta arahan.

Hasil kerja dibekalkan dalam keadaan hampir siap. Setiap kotak dibahagikan kepada 28 bahagian. Martin Puzzle pada asalnya boleh didapati pada harga runcit $646 dan keseluruhan pakej seberat hampir 23 kg!

Jigsaw puzzle yang dihasilkan oleh syarikat Grafika yang diberi nama Travel Across Art! ini mengandungi 54,000 keping puzzle. Ia merupakan mozek karya seni hebat dari seluruh dunia yang menakjubkan. Dengan ciri-ciri terperinci dan banyak warna dan corak, set puzzle ini akan menguji sesiapa sahaja walaupun indvidu yang berpengalaman.

Salah satu teka-teki jigsaw terbesar dalam set ini berukuran 13 kaki x 6.5 kaki. Ia menampilkan karya seni oleh Vincent van Gogh, Claude Monet, Pablo Picasso, Menara Eiffel dan Tembok Besar China.

Set jigsaw puzzle ini mempunyai karya seni yang mengagumkan dan peta global dengan lokasi setiap bahagian. Andda boleh belajar tentang pelbagai budaya dan tempat sambil anda menyelesaikan puzzle yang mencabar ini.

What a Wonderful World, dengan 60,000 kepingan puzzle, adalah set jigsaw puzzle terbesar yang pernah dibuat dan menggabungkan reka bentuk oleh syaarikat Dowdle. What a Wonderful World ialah karya yang sangat menguji walaupun yang paling berpengalaman dalam permainan ini.

Jigsaw besar ini terdiri daripada 60 jigsaw puzzle dengan 1,000 keping yang berbeza untuk setiap set. Setiap satunya boleh disiapkan secara berasingan dan kemudian digabungkan secara bersama setelah selesai.

Kepingan What a Wonderful World dihasilkan daripada papan serpai (chipboard) biru berkualiti tinggi dan sesuai dengan satu sama lain. Selain enam puluh teka-teki dalam beg mereka sendiri, pakej itu termasuk enam puluh poster rujukan besar dan panduan yang memperincikan lokasi khusus masalah.

Set jigsaw puzzle ini dikeluarkan pada tahun 2022, mengandungi 60,000 kepingan puzzle dan berukuran 679x 189 sentimeter.


5 Lagu Kebangsaan Negara Yang Menyebut Nama Negara Lain

Sekiranya dalam isi kandungan lagu 'Negaraku' ada menyebut sanjungan terhadap kuasa penjajah seperti Belanda, Britain atau Jepun, pasti kita aneh hendak menyanyikannya kan?

Lagu kebangsaan atau lagu rasmi sebuah negara biasanya mencerminkan identiti utama sesebuah masyarakat yang duduk negara berdaulat bersama-sama. Kenapa pula kuasa-kuasa luar masih nak diraikan dalam lagu kita pula?

Tetapi itulah yang berlaku kepada sesetengah masyarakat di luar sana, di mana lirik lagu kebangsaan rasmi mereka ada yang mengkritik penjajah dan ada juga yang masih mengagungkan kuasa luar yang dikatakan berjasa kepada mereka.

Mula digunakan secara rasmi sejak tahun 1915 selepas pengisytiharan di bawah bidang kuasa Presiden Honduras, lagu yang dikenali sebagai Himno Nacional de Honduras ini terhasil melalui pertandingan reka lagu diadakan.

Liriknya dihasilkan terlebih dahulu diambil daripada nukilan sebuah sajak, sebelum komposer menghasilkan melodinya. Lagu lengkapnya mempunyai 7 rangkap penuh tetapi biasanya hanya dua rangkap saja dinyanyikan dalam majlis upacara.

Menceritakan sejarah Honduras sebagai sebuah negara, lirik dalam rangkap kelima lagu ini memuji masyarakat Perancis sebagai komuniti yang harus dijadikan ikutan ekoran keberanian memulakan Revolusi Perancis dalam abad ke 18.

Apa yang berlaku di Perancis menjadi inspirasi kepada orang Honduras bangkit melawan penjajahan Sepanyol di negara mereka, sehingga diabadikan dalam lagu kebangsaan Honduras.

Dikenali dengan judul Wilhelmus atau William sempena William van Oranje, tokoh besar mereka; lagu kebangsaan Belanda ini dicipta sekitar tahun 1572 - menjadikannya lagu rasmi negara tertua masih digunakan sehingga sekarang.

Oleh kerana usianya jugalah topik-topik yang terkandung di dalam lagu itu walaupun berkait dengan sejarah masyarakat mereka, masih mengekalkan apa yang dinyanyikan masyarakat zaman terdahulu semasa era kolonial Sepanyol di sana.

Wilhelmus digarap sebagai sebuah desakan dan pernyataan dilema van Oranje yang memilih untuk keluar daripada jajahan Sepanyol ketika zaman Raja Philip.

Walaupun mengisytiharkan ingin bebas, hati Willem masih setia mahu melindungi hubungan politiknya dengan Philip, memuji Sepanyol dalam lirik lagu ini serta mengharapkan Sepanyol berubah untuk membantu beliau.

Mempunyai judul rasmi Himnusz atau 'Lagu', karya masyarakat Hungary ini disiapkan dalam abad ke 19, hasil gabungan sajak yang dihasilkan pada tahun 1823 dan melodinya digubah pada tahun 1844.

Pernah diharamkan penggunaannya, hanya pada tahun 1989 lagu ini dinobatkan sebagai lagu rasmi Hungary. Mempunyai 8 rangkap sepenuhnya, hanya rangkap pertama lagu ini akan dinyanyikan dalam majlis rasmi.

Rangkap selebihnya menceritakan tentang sejarah kebangkitan dan masyarakat Hungary, memfokuskan kepada dua era penjajahan yang dihadapi mereka - berdepan serangan kerajaan Uthmaniyah yang dikepalai pengasasnya sendiri Osman Ghazi.

Himnusz juga memetik dua era di mana orang-orang Mongol bertindak menceroboh tanah air mereka pada tahun 1241 dan kali kedua pada tahun 1285.

From Your thundering clouds Now the plundering Mongols' arrows You swarmed over us Then the Turks' slave yoke We took upon our shoulders.

Walaupun demikian tahukah anda masyarakat mereka dihubungkan menerusi lagu kebangsaan masing-masing, yang memetik antara satu sama lain dalam nada positif?

Ini kerana dalam sejarah kedua-dua buah negara, mereka pernah berhadapan ancaman orang Austria. Persamaan ini mewujudkan hubungan erat antara masyarakat kedua-dua negara.

Lagu Poland iaitu 'Poland Is Not Yet Lost' ditulis oleh askar Poland ketika bertugas di Itali berbunyi:

Sementara dalam lagu kebangsaan Itali iaitu Il Canto degli Italiani, memuji orang Poland sebagai saudara sedarah mereka:

Berikutan percaya nasib mereka sangat bergantung satu sama lain, orang Poland dan Itali menyimpan hasrat mahu melihat masyarakat mereka yang dipecah-belahkan kembali disatukan, menjadi intipati lagu kebangsaan mereka yang menyebut tentang semangat ini.

Di antara semua lagu kebangsaan yang menanam semangat kebencian kepada penjajah, lagu rasmi Algeria yang dinamakan sebagai Qassaman atau 'Ikrar' mungkin yang paling pedas sekali.

Ini kerana lagu ini dibuat berasaskan rasa benci seorang individu Algeria terhadap era penaklukan Perancis ke atas negara itu, yang berlaku pada tahun 1830.

Rasa benci Perancis dijadikan intipati lirik ciptaan seorang komposer bernama Mooufdi Zakaria, yang pernah bergelar mangsa tahanan dan seksaan Perancis dalam jangka masa panjang.

Semasa dikurung itulah Mooufdi menulis lirik lagu ini dalam tahanan sekitar tahun 1955.

Pada tahun 1962 seiring dengan kemerdekaan Algeria, Qassaman diangkat sebagai lagu kebangsaan Algeria.

Mempunyai 5 rangkap sepenuhnya, rangkap ketiga yang kami petik di atas jika dibaca sebenarnya adalah doa orang Algeria memohon agar Perancis mendapat balasan ke atas semua perbuatan jahat mereka.

Masyarakat Algeria kekal mencelakakan Perancis setiap hari dalam lagu mereka dan Perancis pun tampak ego enggan melayan tuntutan Algeria, yang mahukan Perancis permohonan maaf secara rasmi. Jadi masyarakat Algeria terus menyanyi.


10 Perkataan Pendek Yang Berasal Dari Akronim Panjang

Akronim merupakan singkatan kepada istilah yang terbentuk daripada beberapa perkataan, diguna bagi memudahkan sebutan perkataan-perkataan itu tanpa perlu kita menyebutnya satu per satu.

Boleh dibentuk dengan bermacam cara berdasarkan kepada kreativiti penciptanya, akronim kebiasaannya terbentuk daripada pengambilan huruf-huruf tertentu (biasanya yang terawal) yang digabungkan membentuk satu istilah baru.

Negara kita punya bermacam akronim sendiri seperti BR1M, FELDA, MARA, RMK, UPSR, SPM dan sebagainya yang boleh disebut dan kita dah faham apa yang dirujuknya.

Dalam bahasa Inggeris, ada beberapa istilah yang terhasil sebagai akronim tetapi akhirnya menjadi satu perkataan rasmi yang kita guna...tanpa kita sedar istilah itu asalnya adalah akronim sebenarnya.

Sehingga ke hari ini penulis teringin nak cuba menyelam skuba. Nanti-nantilah.

Kini dirujuk terus sebagai kata kerja perbuatan menyelam, skuba sebenarnya adalah akronim kepada Self-Contained Underwater Breathing Apparatus dengan mengambil setiap huruf pertama dalam istilah panjang itu membentuk akronim SCUBA.

jika diterjemahkan istilah ini ke dalam bahasa Melayu, ia boleh berbunyi alatan pernafasan dalam air bersifat kendiri.

Bila kita nak masuk mana-mana laman web yang memerlukan akaun, pasti tetingkap Captcha akan terpapar kan?

Disuruhnya kita tulis teks, cari perkataan tersembunyi atau yang paling annoying klik gambar lampu trafik atau taip semula perkataan.

Nak menyebut istilah penuhnya; Completely Automated Public Turing Test to Tell Computers and Humans Apart adalah sukar.

Di Malaysia, aktiviti base jumping atau terjun tapak sudah mendapat perhatian mereka yang berani. Bagi penulis - tak apalah. Yang berani, silakan terjun.

Walaupun selalu disebut, tidak ramai yang menyedari base jumping sebenarnya akronim; singkatan kepada Building, Antenna, Span dan Earth; merujuk 4 lokasi di mana lompatan biasa dibuat.

Span bukan merujuk kepada span mandi ya. Span itu adalah istilah Sepanyol merujuk kepada jambatan.

Disebut sebagai jiif, kami rasakan ini adalah akronim yang ramai dah tahu adalah akronim.

Kini masih popular dalam budaya netizen untuk penggunaan meme, GIF membawa makna Graphics Interchange Format.

Sejarah penyatuan dan perpecahan yang berlaku di kalangan masyarakat negara India, Pakistan dan Bangladesh memang dikenali.

Dari sejarah ini jugalah, nama Pakistan terbentuk hasil penyatuan beberapa kawasan berbeza.

Walaupun lebih dikenali sebagai bangsa Pak atau Pakis, nama Pakistan sebenarnya dibentuk daripada gabungan nama Punjab, Afghan, Kashmir, Sindh dan Baluchistan.

Sebut telinga radar, kita terus teringatkan kawan kita yang tidak bernasib baik ada telinga capang.

'Radar' merupakan akronim kepada Radio Detection and Ranging, merujuk kepada peralatan yang mampu mengesan dan menghantar gelombang jarak jauh antara satu sama lain menggunakan gelombang elektromagnetik.

Seperti adik beradiknya radar, sonar juga adalah sebuah akronim yang terbentuk bagi merujuk kepada peralatan yang mampu mengawal gelombang.

Sonar merupakan singkatan kepada Sound Navigation and Ranging, diguna bagi mengukur jarak di antara pemancar dengan apa saja hadangan yang ada didepannya berasaskan kepada prinsip pantulan gelombang.

Apa saja yang berkait dengan laser, pasti dilihat cool kan?

Pedang laser, pistol laser, mulut laser, kereta Ford Laser. Semuanya menjadi idaman ramai. Sebut laser mudah. nak menyebut makna sebenarnya agak sukar.

Laser adalah akronim kepada Light Amplification by Stimulated Emission of Radiation, di mana cahaya mampu difokuskan ke satu titik bagi memfokuskan tahap radiasinya.

Boleh diguna dalam bermacam situasi, penulis banyak menghabiskan masa di internet menonton video orang menggunakan laser bagi menghasilkan ukiran, simbol atau tulisan.

Hari-hari anda guna peralatan ini tanpa sedar maknanya yang sebenar kan?

Siapa sini tahu kenapa kad sim telefon, digelarkan kad sim? Apa maknanya SIM?

SIM mempunyai makna Subscriber Identity Module atau Modul Identiti Pelanggan, di mana setiap pengguna rangkaian mobil dibezakan berdasarkan kepada nombor siri yang didaftarkan dengan kad tersebut.

Nama betulnya adalah kad ICC atau integrated circuit card. Namun gelaran Kad Sim dah popular serta lebih tepat dengan kegunaannya, jadi kita mudah merujuk saja kad itu sebagai kad sim.

Jika anda cuba cari pokok kanola anda tidak akan menemuinya, walaupun di pasaraya banyak dijual minyak kanola dalam pasaran. Ini kerana 'kanola' tidak wujud.

'Kanola' atau 'Canola' dalam bahasa Inggeris adalah singkatan kepada Canada Ola atau Canadian Oil (minyak Kanada); sejenis istilah pemasaran bagi mewujudkan identiti kepada minyak benih keluaran negara itu.

Bagi melayakkan sesuatu produk digelarkan 'Minyak Kanola', minyak yang terhasil haruslah dibuat daripada biji benih tumbuhan dari spesis genus Brassica, hanya mengandungi kandungan asid 2% serta beberapa syarat lain yang ditetapkan.

Oleh kerana benih yang menghasilkan minyak ini dulu dikenali dengan nama rapeseed dan minyak yang terhasil digelarkan sebagai rapeseed oil, nama 'Canola' diperkenalkan bagi menggantikan nama lamanya.

Tak boleh bayangkan kita ke kedai nak beli minyak rapeseed. Habis lari semua gadis cashier kalau kita tanya "boleh tunjukkan di mana minyak rapeseed?"


Adakah Haiwan Betina Mengalami Kitaran Haid?

Bagi kaum wanita, datangnya haid atau lebih terkenal digelar 'period', adalah waktu di mana berlakunya perubahan bersifat sementara kepada mereka.

Selain keluarnya darah haid, sesetengah wanita juga berdepan bermacam jenis ketidakselesaan seperti pening kepala, muntah-muntah, loya, hilang selera makan, sakit perut, lesu dan bermacam lagi simptom berbeza.

Pendidikan berkenaan topik ini telahpun dijadikan salah satu topik yang diajar sejak peringkat sekolah rendah lagi, membantu kanak-kanak lebih memahami apa yang bakal berlaku sejak awal.

Namun pernahkah anda terfikir adakah ada haiwan betina yang menjalani kitaran haid serupa wanita?

Memang ada haiwan betina di dunia ini yang menjalani kitaran haid sama seperti seorang perempuan, bagaimanapun angkanya kecil sahaja.

Bagi majoriti haiwan mamalia betina, haiwan ini menjalani kitaran yang dinamakan kitaran estrous yang mempunyai perbezaan ketara jika dibandingkan dengan kitaran haid manusia.

Kami jelaskan dulu apa maknanya 'estrous.' Istilah ini datang daripada istilah Latin oestrus yang membawa makna 'perasaan yang tidak terkawal', dalam bahasa Inggeris biasanya kita gelarkan sebagai frenzy.

Seperti kitaran haid wanita, seekor haiwan betina mula menjalani kitaran estrous pada ketika hadirnya tempoh kematangan mereka secara seksual dan tubuh haiwan itu sudah menghasilkan hormon yang berkait proses persenyawaan.

Kitaran estrous terbahagi kepada empat fasa dengan fasa pertama digelarkan proestrus, di mana lapisan dalam ovari haiwan itu mula menebal.

Estrus adalah fasa kedua, di mana haiwan mamalia betina menjalani peringkat di mana tubuh mereka mengaktifkan hormon seksual, mengakibatkan haiwan-haiwan ini bersedia untuk disetubuhi.

Kita biasa menggelarkan keadaan ini sebagai 'on heat' atau sedang musim mengawan.

Peringkat seterusnya adalah metestrus, di mana lapisan dalam uterus mula berubah dan yang terakhir adalah anestrus, peringkat di mana kitaran ini dianggap mula stabil dan kembali seperti awalnya.

Sekiranya berlaku persenyawaan dalam peringkat estrus, kitaran ini akan terhenti bagi membolehkan kandungan dalam perut haiwan itu membesar.

Wanita biasanya merujuk alendar bagi menganggar bilakah fasa-fasa kitaran haid mereka muncul, yang berlaku setiap bulan. Bagi haiwan yang menjalani kitaran estrous, tempoh kitaran ini berlaku mengikut kategori haiwan itu.

Sesetengah haiwan seperti lembu mempunyai kitaran yang tidak bermusim, boleh berlangsung beberapa kali setahun.

Haiwan seperti kambing, rusa, kuda dan tikus belanda pula mempunyai kitaran yang berlangsung bergantung kepada musim cuaca persekitaran, yang akan menentukan bila bermulanya fasa pertama kitaran estrous mereka.

Ketika sampai musim, mereka akan menjalani kitaran ini berulang kali sehinggalah tamat musim tersebut.

Haiwan seperti beruang pula hanya mempunyai satu tempoh saja di mana kitaran ini akan bermula, biasanya semasa musim panas. Malang bagi beruang, kitaran ini hanya akan berlangsung sekali setiap sekali musim datang.

Satu perbezaan utama yang membezakan manusia dengan haiwan betina, adalah apa yang akan dihasilkan semasa kitaran.

Perempuan seperti yang kita dah tahu akan mengalami pendarahan, akibat daripada tubuh mereka merembeskan keluar lapisan yang dinamakan endometrium dan semua membran yang terbentuk di bahagian uterus mereka.

Bagi haiwan yang mengalami kitaran estrous tanpa berlaku persenyawaan selepas on heat, tubuh mereka akan menyerap kembali lapisan ini, menyebabkan tidak ada pendarahan keluar.

Walaupun demikian, ada kategori kecil haiwan mamalia yang menjalani kitaran haid atau menstrual cycle yang sama seperti seorang wanita dan turut sama mengeluarkan darah haid!

Seperti apa yang sudah kami katakan di atas - majoriti haiwan mamalia betina menjalani kitaran estrous, tidak mengeluarkan darah kerana lapisan yang ada diserap semula tubuh selepas fasa kitaran berlangsung.

Bagi segelintir kecil haiwan mamalia dan kategori ini SANGAT KECIL jumlahnya, haiwan betina sebegini akan menjalani apa yang perlu dilalui wanita setiap bulan, iaitu pengeluaran darah dari alat sulit.

Hanya haiwan primat (primate) seperti monyet, kera, babun, gorilla, orang utan, chimpanzee dan sebagainya, 4 spesis kelawar buah, cencurut gajah (elephant shrew) sejenis cencurut kecil yang ditemui di Afrika dan tikus dari spesis spiny mouse mempunyai kitaran menyerupai manusia, setakat apa yang sudah dipelajari setakat ini.

Di kalangan haiwan primat yang merupakan kumpulan terbesar, tempoh kitarannya berbeza mengikut spesis. Orang utan betina mempunyai purata kitaran sekitar 29 hari, paling hampir dengan tempoh kitaran wanita iaitu 28 hari.

Seperti seorang wanita, betina primat akan menjalani pendarahan secara purata sehingga 7 hari di bahagian sulitnya.

Lebih menakjubkan ketika fasa pendarahan ini berlangsung, primat-primat betina juga akan mengalami ketidak selesaan termasuklah semua simptom pada badan seperti rasa kebas yang sering diceritakan kaum hawa.

Lebih memburukkan situasi bagi primat jantan, primat betina juga telah dilaporkan mengalami perubahan psikologi mirip PMS yang cukup digeruni lelaki dan suami, menyebabkan emosi primat betina jadi tidak menentu, mudah agresif dan cepat naik marah.

Sekiranya tiba-tiba ada kelihatan primat jantan banyak melepak bersama rakan-rakan jantannya yang lain, besar kemungkinan haiwan itu sebenarnya sedang melarikan diri dari pasangannya yang sedang datang bulan.


7 Set LEGO Terbesar di Dunia

Permainan LEGO adalah antara mainan kanak-kanak yang paling popular dan kekal sepanjang zaman. Apa yang menyebabkan permainan ini kekal popular sehingga hari ini adalah set permainan ini turut menarik minat orang dewasa

Bagi kanak-kanak, bermain LEGO melatih daya kreativit mereka. Bagi orang dewasa, mereka lebih gemarkan cabaran melengkapkan sesuatu set LEGO itu. Set LEGO besar yang mengandungi lebih 1,000 keping boleh menjadi cabaran untuk jurutera mekanikal profesional sekalipun.

Di Iluminasi, kami pernah menulis beberapa artikel menarik berkaitan LEGO, antaranya:

Pernahkah anda tertanya-tanya, apakah binaan terbesar yang pernah dihasilkan dengan LEGO? Kali ini, kami ingin kongsikan kepada anda binaan terbesar yang dihasilkan daripada ribuan kepingan LEGO.

Set ini adalah ikatan kepada filem dan siri TV "Lego® Ninjago" yang ditebitkan secara bersama oleh LEGO. Apabila siap, set Ninjago City ialah sebuah bangunan bertingkat yang lengkap dengan ruang kediaman, dojo seni mempertahankan diri dan kedai untuk pelbagai patung mini yang disertakan.

Set ini menggabungkan elemen reka bentuk daripada pelbagai budaya Asia Timur untuk menangkap suasana dan rupa siri TV. Set ini termasuk 16 figura mini, jumlah yang paling banyak daripada set gergasi dalam senarai ini.

Set ini secara rasminya dijual pada Ogos 2017 dan mengandungi 4,867 kepingan LEGO. Dimensi keseluruhan set ini adalah 24”x12”x16”.

Set LEGO Ultimate Collector’s Millennium Falcon ini secara rasminya dijual pada Oktober 2007 dan mengandungi 5,197 kepingan LEGO dengan dimensi keseluruhan 8”x22”x33”. Set ini telah direkabentuk oleh pasukan Lego® Star Wars.

Apa sahaja yang boleh dilakukan oleh versi filem sebenar, boleh dilakukan oleh set ini. Setelah selesai dipasang, pengguna boleh mengalih keluar bahagian atas kapal untuk mengakses bahagian dalam. Set ini termasuk angka mini dari filem Star Wars: A New Hope yang asal, yang boleh dimuatkan di dalam.

Pada masa ia dikeluarkan, edisi Ultimate Collector ini adalah set LEGO terbesar dalam saiz, skop dan bilangan keping.

Versi pertama set LEGO Taj Mahal telah dikeluarkan pada tahun 2008. Ia dengan cepat menjadi salah satu yang paling popular pernah dijual dan mengandungi kepingan paling banyak yang pernah disertakan dalam satu set ketika itu. Terdapat  5,923 kepingan LEGO dalam set yang direkabentuk oleh Jamie Berard ini.

Pada tahun 2010, LEGO mengeluarkan semula set ini dibawah edisi "Creator Expert". Set baru ini adalah kerja semula secara keseluruhan terhadap set lama. Satu aspek unik set baharu ini ialah binaan modular. Sebaik sahaja anda melengkapkan binaan, anda boleh menanggalkan bahagian bangunan Taj Mahal kepada lima bahagian berasingan, menjadikannya lebih mudah untuk mengalihkan set tersebut.

Apabila LEGO menghentikan jualan set popular ini, pasaran penjual semula meledak. Selepas LEGO  menamatkan set Taj Mahal pada tahun 2008, set yang belum dibuka dijual sebanyak $3,000, lebih sepuluh kali ganda daripada harga runcit.

Set LEGO Hogwarts Castle pastinya dihasil untuk peminat francais filem Harry Potter Rowling. Set ini menarik elemen daripada setiap novel dan mewakili semua peristiwa penting dalam buku, yang boleh diakses setelah binaan selesai. Justin Ramsden & Crystal Fontan merupakan pereka yang bertanggungjawab menghasilkan set mengagumkan ini.

Set ini tidak menyertakan figura mini LEGO, sebaliknya figura mikro (versi yang lebih kecil) untuk merangkumi semua butiran dan ruang di sekolah Hogwarts. Figura mikro yang disertakan dalam set ini termasuklah Harry dan Hermione.

Selain itu, terdapat figura mikro 25 watak tambahan daripada novel dan set figura mini edisi terhad yang mewakili pengasas Hogwarts. Set ini dijual secara rasmi pada Ogos 2018, mengandungi 6,020 keping LEGO dan mempunyai dimensi penuh 22”x27”x14”.

Ini adalah set LEGO terbesar yang pernah dihasilkan setakat ini dalam kiraan jumlah kepingan LEGO. Ia pada asasnya adalah keluaran semula versi Ultimate Collectors bagi Millennium Falcon, dikeluarkan pada tahun 2007.

Produk akhir adalah saiz yang sama dengan versi 2007; bagaimanapun, pasukan reka bentuk menambah lebih 2,000 elemen baharu pada set ini termasuk lebih banyak bilik dalaman. Versi terbaru ini membolehkan anda membina kapal untuk mencerminkan reka bentuk filem 1978 atau filem 2015 dengan menukar beberapa kepingan LEGO.

Set ini secara rasminya dikeluarkan pada September 2017 dan mengandungi 7,500 kepingan LEGO. Dimensi penuh set ini adalah 8”x22”x33” dan ianya dihasilkan oleh pasukan Lego® Star Wars.

Walaupun pihak LEGO pernah mengeluarkan model Menara Eiffel sebelum ini, tidak ada yang bersaing dengan set model terbaru ini dari segi saiz dan keindahannya. Berukuran 58.5 inci (149 cm) tinggi, ini adalah set LEGO tertinggi LEGO setakat ini dan merupakan representasi muktamad tanda tempat paling terkenal di Paris.

Set ini Menampilkan struktur yang benar-benar nyata dan semua perincian yang rumit, menara LEGO Eiffel yang baharu ini termasuk kekuda yang cantik, lif, menara penyiaran dan bendera Perancis di bahagian paling atas.

Melainkan anda memiliki The Louvre atau garaj yang sangat besar, semoga berjaya mencari tempat untuk meletakkannya. Set LEGO Menara Eiffel ini mengandungi9 mempunyai 10,001 keping.

Dengan lebih 11,000 keping LEGO, set Art World Map bukan sahaja set LEGO terbesar di dunia (dari segi kiraan kepingan), tetapi juga karya seni dinding yang cantik. Setelah siap dipasang, anda boleh meletakkan cap anda sendiri pada dunia dan cipta corak di lautan, kreatif dengan warna-warna terang dan pilih benua mana yang akan menjadi pusat.

Setelah dibina, anda boleh menjejaki perjalanan anda, mencipta senarai pelancongan anda sendiri menggunakan pin kecil berwarna atau hanya mengaguminya sebagai hiasan rumah yang unik. Tidak ada peta dunia lain di luar sana yang seumpamanya.